Joe Biden mangchia bak si ko. Roman Catholic Bishop Augustine a sum kho bak ti lo, fiang cik cek in a chim cang\nUS President thim ding in i 25 hrawng a um cang. Trump zong Covid a ngei hnuah ah, White House Physician Dr. Conley nih na dam cang, mi dang chawnh kho na si ti lai lo tiah a ti hnuah campaign a thawk ve cang\nTennesess Bishop Rick nih Joe Biden sin ah bia halnak a tuah mi, Vancungah Pathian hmaiah ah, zeitin dah nauhrawh kong a dirpi ning kong a chim lai” tiah bai halnak a tuah nak kong kha fiangtein mah Chinapge ah ka ttial cang kha.\nThe bishop of Saint Augustine (FL) nih Catholic voters vialte hna cu, US President Election a um ding mi kongah, nunnak a sunglawi ning ruat hmasak hnuah vote thlak ding in a ti hna. A chim duhnak cu, Joe Biden hi nauhrawh a dirkam tuk a si, Trump hi nauhrawh a duh lo tu a si\nCucaah Joe Biden nih nauhrawh a duh caah hngakchia sualnak a ngei lo mi tha kha Pathian duh ning a si lo caah, President vote nan pek ding mi kha thatein ruat hmasak u tiah a ti duhnak a si\nElection a nai thluamah cang, nunnak sunglawi ning cu fakpi in an doh i zei ah an rel lo. An bia chim ning le an thil tuah duh ning nih fiangtein alangter cang. A chuak rih lo mi caah tih nung tuk mi a si. Dirhmun tha lo mi pawl caah tih nung ngai a si i, cun a tar cang mi pawl ca zongah tih nung ngai a si cang\nKan zumnak nih, hngakchia tha hi a siang lo, lai nawn a si. Mah bantuk in hngakcia a chuak lo mi, nu pum chungah a um cang mi tha hi lawinawn tih nung tuk mi, direct bak in mi va tha kha a si. Mah bantuk ruahnak ngei hi tih nung tuk mi a si tiah a chim\nJoe Biden le Pelosi hi catholic an si, mah antuk in nauhrawh an dirpi ruangah fakpi in soisel le thangchiat an si i, Bishop tampi nih an rak phomh cang mi hna kha a si. Natein leftist pawl vote an duh ruangah an zumnak cu kaltak in mah bantuk in Setan rian an ttuan cang mi a si.\nPope Francis zong nih fiangtein a chim cang. mi nunnak kan ven kho lo, nauhrawh bantuk kan cohlan a cun vawlei cungah mah bantuk in thil her mi cu a um ti lo tiah a rak chim cang kha tiah Bishop Estevez nih a ttial chap. Source-Breitbart\nBe the first to comment on "Joe Biden mangchia bak si ko. Roman Catholic Bishop Augustine a sum kho bak ti lo, fiang cik cek in a chim cang"


K-Pop minthang G Dragon nih Cafe dawr thar a on mi , nikhat ah a hmuhzat cu ……… – LAICOMM\nK-Pop minthang G-Dragon cu hlasak lei lawng siloin sipuazi lei zong mit au thiam tuk mi asi. Minthang Rapper, hla tial thiam , Producer, Fashion Icon simi G-Dragon cu music lei lawng siloin sipuazi lei ah mer mi Korea Cele pakhat asi . A Cafe dawr cu a dawh tuk , a chung attamh ning cu zoh a dawh hringhran , nikhat ah a manh zat cu ………\nCafe dawr thar cu Untitled 2017 tiin Jeju tikulh ah a tuah . Febuary (25) ah onnak a rak tuah , G-dragon zong a tel , ralkap a luh cu ni 27 ah si , ralkap luh hlan ni 2 ah sipuazi lei ah a mer tak mi asi . Ralkap a luh hlan i dawr onnak a rak tuah mi cu a hmaan tuk . Mah dawr cu Jeju ah minthang hmunhma pakhat asi cang .\nCoffee dawr ahcun G-Dragon uartu mipi cu ram chung ,leng in nifatin an ra peng hna tiin theih asi . April ni 25 ah Media outlet Insight a langh ter ning ah ,Cafe i nikhat ahmuh mi hi Korea tangkaa Wam ting 15 ,$ 139000 leng asi tin theih asi. Untitled ,2017 tiin a min an pek , mah dawr ahhin G Dragon jeju tikulh in onnak an tuah , a pahnihnak Cafe dawr asi . Pakhatnak cu ‘Monsant’ a si , mipi lawng nih kalhnawh mi siloin Cele pawl zong nih an kal hnawh ngai mi Cafe dawr asi .\nPrevious Hi video te hi rak zoh ve hmanh , Facebook chung ah kan sining le a leng kan sining tak a langh ter ( Facebook Vs Reality)\nNext Vawleicung hlasak thiam minthang Celine Dion chungkhar (photo)


Min Aung Hlaing: Upadi Ning In Thla 6 Chung Uknak Kan Chap Lai - chinland media\nKawl ralhrang nih upadi bantuk in uknak thla 6 an chap than lai. Myanmar ralhrang nih uknak an laknak kum khat a tlin deng cang caah uknak chap than ding in bia an khiah.\nNihin January 14,2022 ah Min Aung Hlaing le a unau pawl hna cu meeting an tuah kan uknak hi kum khat a tlin deng cang caah upadi bantuk in thla 6 chung uknak kan tlaih than lai tiah biakhiahnak an ngei.\nA min men tein meeting cu an hei tuah ve ko i kum 2008 upading tein kan kal tiah an hei ti ve ko nain an duhnak lawng ah upadi an zulh i an duh lonak ahcun upadi an zul hlei lo. An duhnak zawn upadi pohmah poh an hman i an duh lonak pohmah poh kha an hei kaltak men ko.\nA taktak ahcun meeting va tuah len zong khi an hau lo cuh. Uknak cu hramhram cun dawh an uk thiam ko cuh. Sinain mipi hmuh ding ah upadi ning bang in uknak kan chap than tiah meeting cu an i tuahter ve ko hih.\nMin Aung Hlaing nih a hlan ah a rak chim ning ahcun kum kum 2023 August thla ah khin thimnak kan tuah lai tiah a rak chim. Kum thum chung uknak kan lak lai ti kha a rak chim tawnmi a si. Thimnak lai timhtuahnak ahhin thla 6 chung can kan lak rih lai tiah a rak chim.\nSinain PDF le Tlangcung miphun hriamtlai hna hi an thazang a thawn chin lengmang ruang ahhin kum 2023 tiang hi a uknak a hmun kho te hnga maw theih a si lo. Nay Pyi Taw khuapi lawng zong uk te sehlaw theih lo a si.\nMin Aung Hlaing nih thimnak hi a tuah zong a tuah kho lai lo. Ho hmanh nih mee an thla duh lai lo. Thimnak tuah kho lo ding in PDF le hriamtlai nih fawi tuk in an tuah khawh mi a si. A tu hmanh ah ralhrang pawl hi an duh ning poh in khua chung ah an vak ngam lo. Khua chung an kal hmanh ah minung tampi lawng in ralram kal in an kal ngam cang.


Mipi Ralvengtu Bu Hna Nih An I Tinhmi An Hlawhtling – Onlinenungak\nMipi Ralvengtu Bu Hna Nih An I Tinhmi An Hlawhtling\nMipi dothlengtu phu (PRA) nih kuankhat rawnmi rifle meithal sernak cu kan hlawh a tling tiah rianngeitu pakhat nih a chim. Ramleng ah cu meithal cawktik ah sing 6 le cheu pek a si, a tu ah cun kan sermi hlawh a tling cang. Kan sermi hi sing khat le cheu a dih tiah PRA phu in rianngei bu-Nay Min nih a chim.\n” Ramleng ah cawkmi meithal nak in tlamtlin deuhnak zong a um, kuan rawnnak thok in a caan tawi te chungah rianrang in rawn chuah khawh a si.Kuan a kalning zong hmundang cawkmi nak in tlamtlinnak tampi a um ko.\nKan harnak cu a thilri cawknak dah ti lo cun a tlam tling dih ko. November 15 ni thok in ser thok a si i a ti hi kan hlawh a tling,a tu hi caan tawite chung ah meithal 75 ser chuah khawh a si cang”.\nPRA phu dirhmun in point 22 kuan rawn in kah khawhmi (ခြောက်လုံးပြူး) meithal zong a tu ah serchuah ding in timhlamh a si cang, ralhrang uknak cu a dongh tiang doh ding ah timhtuahnak kan ngei tiah a chim. Crd; The Chin Post\nNagaland ah Security Force ralkap hna nih civil mi 13 an kahthah hna kongkau cu India Prime Minister Narendra Modi nih Senior Minister hna biaruahnak a ngeihpi hna. Hi hnu ah nizan zanlei ah khan Union Home Minister Amit Shah nih cun Nagaland buainak kongkau hi Parliament ah a chim. Amit Shah nih cun Nagaland kongkau hi nizan zalei suimilam 3 ah khan Lok Sabha ah a chim hmasa i, a hnu ah Rajia Sabha ah a chim than.\nNizan Parlianment tonpumhnak ah hin cozah eptu party lei nih cun Nagaland in Home Ministry(ralkap) cawlcangh ning cu faakpi in an soisel hna. MP Manish Tewari nih cun thil sining cu High Court Judge pawl nih hlathlai ding in a duh kong a chim. Cozah eptu Party hna nih cun, civil mi sawhsawh ralthuam zong a ngei lo mi, hriamtlai phu ah an ruah sualnak hna kong le, intelligence sin in bia dik lo an theih ning kong cu fiang tein Parliament ah chim ding in an hal. Hi chimfiannak hi Home Minister lawng siloin Prime Minister Narendra Modi le Defence Minister Rajnath Singh hna zong nih chim ve ding in an hal hna.\nHome Minister Amit Shah nih cun, Nagaland i thil a cang mi cu ‘a poi’ an ti tuk kong a chim i civil mi, mithi chungkhat hna zong a tuarpi hna nakkong a chim. Thil sining fiangfai tein hlat ding in le hi bantuk palhsulanak a um ti nakhnga lo Ministry of Home Affair nih Additional Secretary a chiah colh kong le Department dang vialte theihternak a pek cang kong zong a chim. Home Minister Amit Shah nih cun hriamtlai phu an ra lai tiah theihternak an don ruangah ralkap commando 21 nih Mon district ah an bawh hna. Motor a rak tli mi cu dir ding in an ti nain a dir duh lo caah hriamtlai phu an si lai tiah ruat in an kah hna, tiah a chim. An palh sual a sinak kong le thlakhat chung tengteng ah thil sining chu SIT hna nih fianh khawh an i zuam lai, tiah a chim fawn.\nAmit Shah nih cun hi thil a can hnu ah khua mi hna nih ralkap camp cu an kulh colh i ralkap cu hriam in a dih colh hna, ralkap nih hin anmah runvennak ah meithal an puah i civil mi pasarihdang an thih chap, ralkap lei in pakhat a thi ve, tiah a chim chap. Buainak tam deuh a chuah nakhnga lo ralkap dang zong chiah chap an si cang, hi kong ah hin Army II Corps Headquaters zong nih an tuarpinak hna le poi an ti tuk ve nak kong cathanh an chuah cang, tiah a chim. Crd; The Chin Post


DONALD TRUMP AA SUM KHO BAK TI LO, AHOLH VE CANG – The Chinlung Post\nDONALD TRUMP AA SUM KHO BAK TI LO, AHOLH VE CANG\nJanuary 24, 2021 admin Knowledge 0\nUS President tthing Donald Trump hi cu US mipi le US ralkap pawl arak daw hrimhrim timi cu tutan ah fiang tein hmuh khawh asi tthan. Capitol Hill ah National Guard minung thong 5 an tuahto hna ning cungah Trump alungfak ngaingai. Aa sum kho hrimhrim ti lo. Donald Trump nih atimi cu ka Hotel ah riak uh tiah sawmnak a tuah ko cang hna. Hi bia Trump nih alanghter tikah Pelosi le Biden cu ningzak in an um ko lai.\nJoe Biden zong hi nihnih khat president atleihnak in amualpho colh. Hi ralkap pawl hna hi Joe Biden him tein President biakamnak a tuah khawhnak dingah National Guard minung 5000 cu Capitol Hill inn chung ah a ummi an si. Sihmanhsehlaw riahnak hmun hmanh ngei loin an tuah hna i Minung thong 5 hna cu Capitol Security Police rian ngeitu hna nih an thawl hna i vawlei tang motor chiahnak heat a um lonak ah an riahter hna.\nAn riahternak hmun le hma hi zun in pahnih khat lawng a ummi an si i, mah vialte minung hna cu zunzunnak pakhat te cu an hrawnter hna caah khuaci an mui. Mah ruangah rian ngeitu House speaker Nancy Pelosi cu faak ngai in soiselnak a tong. Ralkap vialte hna zong an lung afah pin ah ralkap an chungle hna zong an lung a rak fahnak theih le hmuh a rak si cang. Hi konghe pehtlaiin President hlun Trump cu a um kho tilo.\nPresident hlun Donald Trump nih atimi cu ka hotel ah free in rak riah uh tiah a sawm hna. Social Media le News tampi ah Biden cozah tiang soisel an ton caah Joe Biden nih ngaihthiam a hal than hna. Mah hnu ah Capitol Hill innpi chungah an thial than hna. Hi konghe pehtlaiin nizan ah khan hitihin langhter a rak si cang. Capitol Hill a cawngtu US ralkap thong 5,000 hna cu an duh na loin motor chiahnak ttuang, garage i an ihter nak hna hmanthlak nih mi thinlung a fahter ngaingai.\nRalkap pawl le ralkap chungkhar vialte an thinhung dih ti a si. Republican congressman pawl nih an riahnak hmun ah an rak hnemh hna ti a si. Mah ruangah tuanvo ngeitu bik, Nancy Pelosi cu social media le main stream media nih faak ngai soisel a tong. Tutan thil a cangmi zoh tikah Democrats lungput hi fiang tein hmuh khawh asi. Chirchan: Salai Lairamthang\nA TULIO CHINRAM KHUALIPI HAKHA SIZUNG AH MIZAW A UMMI ZAT\nSHARE CIO UH. I RALRIN TAKTAK AHAU HIH, SAYA SANG HRE NIH FIANGTEIN A CHIM


A Zungzal In Kan Ngandamnak Dingah Theih A Herhmi Caan Pawl – Lai Holh News\nA Zungzal In Kan Ngandamnak Dingah Theih A Herhmi Caan Pawl\nZing suimilam 5-7 AM karlak hi kan rilpi rianttuan lio a si caah ihnak in thawh i ti tampi dinpiak a hau cun zuunpi zong kal cawlh ah a ttha. Zing suimilam 7-9 karlak hi kan pawpi nih rian a ttuan lio asi caah mah caan te ah khan (breakfast) eipiak ah a ttha fawn.\nChun suimilam 11AM-1PM karlak hi kan lung ( Heart) rian ttuan lio asi caah rawl eidih in caan tlawmpal dinhpiak a hau ve. Zaanlei 1-3 PM karlak hi kan rilte nih rian a ttuan lio asi ve caah thilri a rit tukmi cawi lo ah a ttha.\nZaanlei suimilam 3-5 PM karlak hi kan zuuninn nih kan takpum chung i a ummi poison ttha lo pawl kha a chuahter lio asi caah a tlawmbik ti 1 liters hrawng dinpiak ah a ttha bik.Zaanlei 5-7 PM kar lak hi kan kal (kidney) nih rian a ttuan lio a si caah ti nai khawlh lio ah na zuun zung hlah.\nKal (kidney) hrawh a fawi te.Zaan 7-9 PM karlak hi cu kan lung (heart) thahri hme tete rian tuan lio asi ve. Cu caah mah caan te khi cu i nawmh le lungnawmhnak tuah ah a ttha bik.Zaan suimilam 9-11 PM kar lak hi cu kan lu, kan takpum le kan ke an pathum ningin rian an ttuan lio asi.Zaan suimilam 11PM-1 AM karlak hi kan hnit nih rian a ttuan lio asi ve.\nZinglei suimilam 3-5 AM karlak hi kan cuap ( lungs) nih rian a ttuan lio a si ve caah zing 5:00 AM tiang hi cu dai ziar tein i hngilh khawh ah a ttha bik.


Joe Biden nih Vuanci a Thimmi Hna a Thanh Lai | THE CHIN EXPRESS\nJoe Biden nih Vuanci a Thimmi Hna a Thanh Lai\nUS President-thimmi Joe Biden nih vuanci a thimmi hna min cu Nihnihni (Tuesday) ah a thanh lai, tiah Biden caah White House chief of staff a ṭuan ding Pu Ron Klain nih a chim.\n“Cun, COVID-19 zawtnak a karhnak hnga lo, Biden president ṭuan i thoknak puai zong hme deuh in kan tuah te lai,” ati. Hi cu January 20, 2021 ah si te lai.\nPresident Trump nih a sunghmi a cohlang lo i Biden sunghter dingin biaceihzung ah tazacuainak a tuah len nain, nihin tiang pakhat hmanh a awngmin lo. Biden phu nih uknak lak dingin an i tim thluahmah ve.\nPu Ron Klain nih, “zei bantuk vuanci zung pawl caah dah mi a thim cang hna, cun aho te dah a thim hna ti hngalh nan duh ahcun, Nihnihni ah President-thimmi Joe Biden nih amah hmurka tein a chim lai i hngak rih ko uh,” tiin ABC media sinah a chim.\nPresident Obama acozah lio ah Ramdang Vuanci changtu le Ram Himnak Ruahnak Petu chang a rak ṭuanmi Pu Antony Blinken hi Joe Biden nih Ramdang Vuanci caah a thim te ṭheo lai, tiah The New York Times le Reuters tadinca nih an thanh.\nNilini zong ahkhan Joe Biden nih, “keimah acozah ah Tangka Vuanci a ṭuan ding cu ka thim cang, Democratic party member dihlak nih an cohlan tuk dingmi asi,” tiin a rak chim i a min cu a phuang duh rih lo.\nPu Ron Klain nih, “Biden nih a ran khawh chungin vuanci pawl a thim ko hna nain Trump nih nihin tiang a kham peng caah a buaithlak ngai,” tiah a chim.\n“Trump nih a kham ning hi ni khat hnu ni khat a zual chin lengmang. Biden le Vice President-thimmi Kamala Harris cu sungṭhoh thawngthanhnak zongah a tel ter hna lo, COVID-19 cazin le Biden nih vuanci thim a timhmi pawl an konglam zohnak nawl zong a pe lo.\n“Cun, Trump nih GSA lutlai a khenhmi Emily Murphy zong nih nihin tiang Biden nih a tei tiin cathanh a chuah duh lo caah a buaithlak ngai,” ati.


Tulio US Boruak Kong Thawngpang Cu A Tling Bak, A Tawifian Nak In Langhter Dih A Si – Chin 11 News\nTulio US Boruak Kong Thawngpang Cu A Tling Bak, A Tawifian Nak In Langhter Dih A Si\nPresident Donald Trump zawt ruangah a lawm bikmi cu China si dawh an si. China palai pakhat nih Trump nih Covid 19 zawtnak zei i a rel lo tuk ruangah a tuh baktuk in a zuun” an ti.\nPresident Mike Pence le a nupi cu Covid-19 an test hna I negative an si. Asinain a umnak Naval Observatory inn ah an i erh ve. President Donald Trump a cei tuk ahcun Vice President Mike Pence nih a rian zeimawzet a chan khawh men ti a si. Asinain President Donald Trump nih Vice President Mike Pence sin ah zeibantuk power hmanh a pe rih lo ti a si.\nDemocrats Presidential Joe Biden zong covid-19 a test I negative a si, asinain leng chuak loin in inn ah a erh colh ve ti a si. House Speaker Nancy Pelosi zong a doctor nih inn ah I erh ding in ruahnak a pek an ti.\nTuchun ah Democrats pawl nih House ah $2.2trillion coronavirus stimulus package cu vote 214-207in an pass. Mah an pass mi cu Republican pawl nih lungtlin dawh a si lo caah ceihmainak an ngeih hmasa a hau thiamthiam lai tiah zumh a si. Republican party nih cun 1.6 trillion lawng bawmhnak pek an duh.Asinain kap hnih an chuahpi ah stimulus check minung pakhat $1200 cu an cohlan veve. Kap hnih lungtlin khawhmi an ngeih rih lo caah cozah bawmhnak pek dingmi bia an khiak kho rih lo.\nNote: Salai Lairamthang nih amah pumpak Facebook ah a tial mi a si.


Taliban hna doh ding ah “Miphun phu” pakhat arak chuak Afghan ram ah zei thil dah acang than te lai? – Kawltu Team\nTaliban hna doh ding ah “Miphun phu” pakhat arak chuak Afghan ram ah zei thil dah acang than te lai?\nRalhrang athawng ngai mi Taliban nih Afghanistan can sau idoh lo in Afghan acoyah pipi cu an lak khawh bak ko kha mu, cu bantuk thiamthiam in Taliban hna doh ve ding ah Anti-Taliban pawl arak chuak lai? History ah cun Alexander san lio in Afghanistan ram hi tei afawi, Uk ahar ngai ngai, tiah anrak chim tawn khi asi,hneh awl tak, British san lio zong cu bantuk asi thiamthiam ko.\n2001 kum ah American pawl anrak luh zong ah khan, Taliban hna cu fawite in an ipek srrender kha asi, America lei nih tha tein arak pawm piak ve ko, Afghan ralkap hna cu America nih anrak hman ve cawlh ko, Afghan hna hi lungrual lo ngai ngai miphun anrak si ve rua? Tu hlan ah madieval can lio ah Europe ah feudal lords nih an ti bantuk in, an ram hmun dang dang ah an mah phu ceu ngaih phun in an um khi asi, mah phu hna cu Central acoyah nih control phak lo khi an si.\nEx-Afghan Commander pakhat, Humayun Baig Khwaja nih achim ning ah, tu hlan ah Russia ralkap doh lio ah provincial war lord lar ngai le thawng ngai mi, Ahmad Shah Masood-a fapa, Amrullah Saleh Ahmad Masood nih Taliban pawl doh ding in an cawlcang lio tiah an chim, Ahmad Shah kha Afghanistan thlanglei miphun pakhat Tajik anrak si, Taliban pawl hi Pashtun miphun an tambik, Ahmad Masood hi 2018-2019 hrawng ah khan, Taliban pawl he faktuk in anrak idoh cang kha asi.\nVawikhat an idoh nak ah khan Taliban pawl minung 25000-30000 hrawng anrak thah cang hna, Afghan war lords pawl chung ah cun an lar ngaingai, ram politics ah huhang arak ngah ngai khi an si rua, mah lio ah hin Taliban pawl he Uico le meheh bantuk an si ko, Amrullah Ahmad nih zeitik hmanh ah, Taliban pawl tang ah kun aduh lo bik khi asi, ‘Pakistan le Taliban hna, dictator in mi a ukmi lak ah zalong tein um khawhnak ding ah cun, Taliban kan doh mi hi kan rian asi tiah ati bak ko khi asi.\n← Ka nupi sualnak zei hmanh angei lo mi cu alung ka fahtukter ruang ah akan liam tak diam,”Lih Bia chim” ka zumh ruang ah mah thil hi achuak mi asi,\nChina nih Taiwan ah US ralkap um mi hna dam in chuahter atim lo, Taiwan nih Afghan bantuk in US nih akan chiah sual lai tiah thin phang in a um, →


Myanmar rammi 54 million leng an si cang | THE CHIN EXPRESS\n82nk Karen Kum Thar puai a lawmmi Karen pawl - Payathonzu township, Karen State, Myanmar, Thursday, Dec. 26, 2019.\nNizaan, 2020 January 1 tiangah Myanmar rammi 54.45 million kan si cang, tiah Rian, Lahwahkah le Milu Vuanci Zung nih nizaan ah thawng a thanh.\n2014 ah rampumpi milu relnak cu tlamtling tein kan lim, i 2019 thokin caankarlak milu relnak kan tuah peng, tiah acunglei langhtermi vuanci zung tangum Milu Zung nih a thanh.\nTu kum chungah Yangon region milu 8.47 million leng ah an karh lai. Mandalay milu zong 6.56 million lengah an karh ve lai i Shan state milu zong 6.47 million lengah an karh ve lai ti kan zumh, tiah Milu Zung nih 2019 June thla ah a rak thanh cang.\nRamri gate chawlehnak – Atu lio 2019-2020 Budget Kum hi October thla in aa thok i Dec 20 tiang ahkhan innpa ram pawl he ‘ramri gate’ chawlehnak in tangka US$2.4 billion a lut/chuak cang, tiah Chawlehnak Vuanci Zung nih thanh ve.\nOctober 1 in Dec 20 tiangah, Myanmar ram nih ramri gate in innpa ram pawl ah thil kan zuarmi in tangka US$1.68 billion kan hmuh i innpa ram nih kan ram ah US$720 million man thilri an rung zuar ve, ati.\nLiamcia budget kum he tahchun tikah tutan ramri gate chawlehnak cu US$615.9 million leng a karh. Ni kum budget kum ahcun atu tik ahhin US$1.78 billion lawng a rak lutchuak.\nThla 3 dengmang chung ahhin, Muse ramri gate in a lutchuakmi chawlehnak a tambik i US$1.27 billion leng asi cang. Mah chungah US$841 million cu Myanmar nih China ram ah thilri a kuatmi asi i US$432 million cu China nih Myanmar ah a kuatmi thilri asi.\nRili cung tilawng in chawlehnak – Myanmar nih ‘ramdang chawlehnak’ kan tuahmi vialte chungah 80% cu rili in kan kuat/lak. Atu lio budget kum, thla 3 dengmang chung ahhin rili cungin kuat/lakmi chawlehnak hi US$5.96 billion leng asi cang, tiah Chawlehnak Vuanci Zung nih a langhter.\nMyanmar nih ramdang ah a kuat/zuarmi tambik cu cinthlakmi theipar, saram in sermi thilri, rili chung chuak in sermi thilri, vawlei tang chuak thilri, thing, sehzung sermi thilri le a dangdang hna an si.\nRamdang nih Myanmar ah a kuat/zuarmi tambik cu seh thilri, electronic (computer, phone, tbk.,) le mipi nih hman colh dingin ser dih cangmi thilri pawl an si.


President Trump Nih Biaceihtu Minung 200 Rian Apek Mi Hna Kong Le Black Live Matter Kong Ah Salai Lairamthang Chim Mi – Chin 11 News\nPresident Trump Nih Biaceihtu Minung 200 Rian Apek Mi Hna Kong Le Black Live Matter Kong Ah Salai Lairamthang Chim Mi\nPosted By: Chin News June 24, 2020\nBLM Pawl Nih President Hlun Milem An Hrawh:\nMinak pawl a dirkamhmi, Black Lives Matter pawl nih nizan ah Washington D.C khuachungah lam an zawh than I, US president hlun Andrew Jackson milem cu hrawh an timh caah President Donald Trump nih, “Executive Oder” ka chuah lai I, federal monument le statue a hrawkmi poah cu kum 10 tiang thonghlak khawh an si lai tiah ralrinnak a pek hna. White House pawngah an phunmi, President hlun, Andrew Jackson milem cu black lives matter” timi pawl nih nizan ah a cungah an kai hnawh I, hri in dawh le hrawh an timh caah Federal security pawl nih an kham manh hna.\nOregan State, Portland khua zongah President hlun, George Washington milem cu black lives matter minung 40 nih zan sumilam 11:00 hrawng ah an khangh hnu ah hri in an dawh I, an thluk. Maryland State Druid Hill Park i aummi George Washington milem zong si in an kah. England ram London khua zongah England vuancichuk hlun, Winston Churchill milem cu minak dirkamhtu pawl nih naite ah hrawh an zalh ve. Black Lives Matter an hruaitu pakhat a simi, Shaunking nih cun mirang muisam keng , Jesuh lungphun le milem zong kan hrawh dih ding a si ko” tiah a chim.\nPresident Trump nih Conservative Biaceitu 200 Rian A Pek:\n2016 US president election campaign lio ah Donald Trump nih president ka tlin ahcun US Supreme court, Federal court le Circuit court ah khrihfa zumhnak a dirpi mi conservative biaceihbawi ka chiah lai tiah biakamnak a rak tuah. A chimning bantuk tein minung 200 nak biaceihbawi Justin Walker cu June 18 ah rian a pek cang. Senate nih vote 51-42 in an fehter. US president thimnak hi president thim tiang lawng zoh ding a si lo, zeibantuk biaceihbawi dah a chiah lai? Pathian a zum maw a chiah hna lai? asiloah Pathian a zum lomi liberal pawl dah a chiah hna lai timi hi tha tein ngiat a hau.


PDF Nih Ralhraang Motor Bomb In An Puah Than, Pa 10 Hrawng An Thi – Buanchukcho\nTuni August ni 20, kum 2021 zanlei suimilam 2:00PM hrawngah khan Sagaing ramtthen, Pale peng ah Min Aung Hlaing ralhraang pawl motor cu Pale-Gangaw motor lam cung, Pinnpin timi lam kuaih zawn ah PDF nih mine bomb in an puah hna i ralhraang 10 hrawng an thi tiah Pale PDF hna sin in thawngpaang theih a si.\nZanlei suimilam pahnih hrawngah khan Pale PDF nih ralhraang motor bomb in an puah, ralhraang pawl nih an hawi le thimi ruak pawl cu a rannak in an rak laak colh hna, ruak zei zat set an si cu theih si lo, Pale PDF ralkap lei tu in cun a thimi le hliamhma pumi ho hmanh an um lo.\nNizan August ni 19 zongah khan Gangaw le Kalaymyo kar ah Min Aung Hlaing ralhraang pawl phur tu motor pahnih cu Yaw Defense Force (YDF) hna nih mine bomb in an phomh hna i ralhraang 20 hrawng an rak thi cang.\nMin Aung Hlaing le a ralhraang pawl sunghnak ni le caan a nai cuahmah cang, an mah lawng si loin an dirhmi piosawtthi phu hna le an khanhmi khuabawi pawl zong PDF lei nih an fimtawl thluahmah hna ruangah cheukhat khuabawi pawl cu an chungkhar hna he an zaam.\nChin Miphun Cu Kan Sifaak Nain Minung Lungput Bak Neimi Kan Si\nChin miphun paoh hi kan dihlak in zumhtlaak (titsa nei) kan si dih lo nain Chin miphun paoh nih midang sin ah fawi tein biakamnak kan tuah lo, kan Lai phungthluk ah “ka bia kam le ka tlah ttawn” ti si bantuk in biakamak kan tuah cangmi cu kan nunnak pek tiang in kan upat.\nChin miphun paoh kan fel dih lo nain Chin miphun cu 100% in minung lungput a neimi le a langhtermi kan si, Chin miphun paoh kan rum dih lo nian mi cung ah dawtnak le zaangfahnak lei ah cun kan si a faak lem lo (Chin ramkulh chungah kutdok kan um lo), a rummi hna zong nih chaw le va nak in a daimi le a nuammi nun khuasak an duh deuh.\nChin miphun paoh ca kan thiam dih lo nain Chin miphun cu midang cungah dawtnak le zaangfahnak lungput a neimi kan si, kan holhka a hraang nain a chung lei ah a thlum, Chin miphun paoh nih Salai le Mai timi an hmang dih lo nain Salai le Mai timi nih hin Chin miphun nu le pa kan sinak a thleidan ter.\nChin miphun paoh tlaangcung theng ah kan um dih lo nain Chokhleipaar a tlaihchan tu lawng te kan si, Chin miphun paoh kan i uah lo nain Chin miphun cu ningzah kan thei tuk, Chin miphun cu ramhlak ah khuasa kan si nain ramhlak upadi kan hmang lo.\nChin miphun paoh nih biaknak kan i hruhpi lo nain a hlaan lio tein kan Chin miphun hruaitu hna nih zei bantuk biaknak upa maw hruaitu hmanh an that bal hna lo, Chin ram chungah mah le duhmi biaknak cio zalong tein biak khawh a si, Chin miphun cu mi nehsawhnak lungput kan nei lo nain a kan nehsawh tu a zohsawh mi kan si ve lo.\nChin miphun nih a ho ram hmanh kan cuh hna lo nain kan ram a kan cuh tu cu zei bantuk minung an si zongah ttihnak a pel te hmanh nei loin a do ngam tu kan si, Chin miphun cu ca kan thiam lo, kan si a faak nain vawlei cung ram kip ah Chin miphun kan phan kho ve dih cang, mah hi Chin miphun hna kan kong tlawmpaal te kan vun langhtermi si.\nCredit – Za Biak Nawl


Nithum chung ah Rezua le Hnaring Palek 22 CDM an tuah – Buanchukcho\nChin Ramkulh Rezua Peng Lungngu, Ramse le Thantlang Peng Hnaring khua Palek sakhaan in Palek 22 cu 2021 May 31 in June 2 tiang ah CDM an tuah, tiah kan theih. “May 31 khan CDM an tuah i June 2 tiang ah 22 an si. Tam deuh cu Chin miphun an si i atu hi Rezua Palek Sakhaan hoi ahcun Palek 8 hrawng lawng an taang cang.\nCDM a tuah mi hna hi an dihlak in hmun khat ah maw an um, asiloah a dang cio in dah an um ti cu ka hngal kho lo,” tiah khuami pakhat nih The Hakha Times ah a chim. “Minung pakhat nih phone a vun ka chawnh i fuurpi a si fawn, ramtang ah ihzaunak, umthutnak le tirawl kong ah kan harsa ngaingai, tiah a ka chimh,” tiah khuami pakhat nih The Hakha Times ah a chimchap. The Hakha Times\nThihdar : Thahnak A Chuak Chin Lengmang Ko : A Ho Si Theih Lo Mi Nih Meithal In An Kah I A Nunnak A Liam


Nungak pakhat nih Pastor pa ai hruai i Mo angki he bak Dawr ah a tlangvalpa cu a va kal hnawh – Onlinenungak\nNungak pakhat nih Pastor pa ai hruai i Mo angki he bak Dawr ah a tlangvalpa cu a va kal hnawh\nLas Vegas i mipi thil herhhai cawknak Target ah nu pakhat cu mothuam i hruh in pastor he a maw le he an lut. Ho a si ti min tarlangh duh lomi nu cu dawr i rianttuan mi tlangval (a tlangval pa) cu ruahlo pin tthitumh dingin a va sawm. Nu cu dawr chung bak ah tthitumh nak tuah a duh i a tlangval pa sinah naka tthit lo a si cun tu ahhin ka chuak colh lai i kan i tthen colh lai tiah a hro chih.\nHi thil a cang mihi a pawng i ummi pawl nih video in an rak lak i tiktok i an upload tikah 580,000 likes tu le 5 million bak zohtu a nei.Video chung bantuk a si ahcun nungak nuhi tlangval pa sinah cun kum 2 liam cang mi ahkhan ai tthuum kho dirhmun ah kan rak dir nain, kan i um lo. Curuang cun tutan ah kan i neih lo a si ahcun na sin in ka tlau canglai tiah a ti.\nTlangval pa nih a nungak Nu cu dawr lengah a chuahpi i bia a ruah, mi vialte nih an cuanh tthup ko hna an i um hnga maw um hnga lo dah tiah an i ceih ve len.


Levitikas 15 (Leviticus 15)\nPum In A Chuakmi Thil Thianglo\n1 Bawipa nih Moses le Aaron sinah hitin a ti: 2“Israel mi cu hi bangin chim hna u. Pa paohpaoh nih a pum chungin a chuakmi thil a ngeih ahcun cu a thil chuakmi cu a thianglo a si. 3Mah hihi thil chuakmi ruang i a thian lonak ca i phunglam cu a si: a pum chung cun a chuah camcin ah siseh, a chuah cu a pih ah siseh, amah chungah thian lonak a si ko. 4Cu thil chuakmi a ngeimi i a ihnak ihkhun paoh cu thianglo a si lai i a ṭhut nenhmi thil paoh cu thianglo a si lai. 5Cun ahohmanh a ihkhun cu a tawngmi paoh nih a hnipuan cu a suk hna lai i ti in aa kholh lai i zanlei tiang thianglo a si lai. 6Cun ahohmanh thil chuak ngeimi nih a ṭhut nenhmi thil cungah a ṭhumi paoh nih a hnipuan a suk hna lai i ti in aa kholh lai i zanlei tiang thianglo a si lai. 7Cun ahohmanh thil chuak a ngeimipa pum a tawngmi cu a hnipuan a suk awk a si lai i ti in aa kholh lai i zanlei tiang thianglo a si lai. 8Thil chuakmipa nih a thiangmi pakhatkhat cu cil a chak ahcun a hnipuan cu a suk hna lai i ti in aa kholh lai i zanlei tiang thianglo a si lai. 9Thil a chuakmi nih aa citnak kengdan paohpaoh cu thianglo a si lai. 10Amah toiah a ummi thil zeipaoh a tawngmi paoh cu zanlei tiang thianglo a si lai; cu bantuk thil a phortu nih cun a hnipuan a suk hna lai i ti in aa kholh lai i zanlei tiang thianglo a si lai. 11Cun thil chuak ngeimi nih a kut ti in tlengh loin mi pakhatkhat a tawngh ahcun a tawnghmi nih khan a hnipuan kha a suk hna lai i ti in aa kholh lai i zanlei tiang thianglo a si lai. 12Thil chuak a ngeimi nih a tawnghmi tlak um cu khuai a si lai i thing umkheng hna cu ti in tlengh an si lai.\n13“Cun thil chuakmi cu a thil chuakmi in a thian tikah amah thianhnak caah ni sarih aa rel lai i a hnipuan a suk hna lai i a luangmi ti ah a pum cu aa kholh lai i a thiang lai. 14Cun ni riat ni ah ṭhuro pahnih maw laileng no pahnih dik aa put hna lai i Bawipa hmaiah tonnak thlam innka ah cun a ra lai i tlangbawi sinah cun a pek hna lai; 15tlangbawi nih cun a thawi hna lai, pakhat cu sual thawinak caah, pakhat cu khangh thawinak caah; cun tlangbawi nih amah caah cun a thil chuakmi caah khan Bawipa hmaiah remnak a serpiak lai.\n16“Mipa pakhatkhat cu a ci a chuah ahcun a pum dihlak in ti in aa kholh lai i zanlei tiang thianglo a si lai. 17Puan siseh saphaw siseh a ci nih a nehmi paoh cu ti in suk a si lai i zanlei tiang thianglo a si lai. 18Pa nih nu he a ih i a ci a chuah ahcun an pahnih in ti in an i kholh lai i zanlei tiang thianglo an si lai.\n19“Nu nih a nuphung tawn a hngalh tikah, ni sarih chung thianglo in a um lai i ahohmanh amah a tawngtu cu zanlei tiang thianglo a si lai. 20A thianlo chung i a ihnak paoh cu thianglo a si lai; a ṭhutnak paoh zong thianglo a si lai. 21Ahohmanh a ihnak a tawng paoh cu a hnipuan kha a suk lai i ti in aa kholh lai i zanlei tiang a thianlo awk a si lai. 22Cun a ṭhuthnawhmi thil zeihmanh a tawngtu cu a hnipuan kha a suk lai i ti in aa kholh lai i zanlei tiang a thianlo awk a si lai; 23ihkhun siseh, a ṭhuthnawhmi thil zeipaoh siseh, a tawngh tikah zanlei tiang thianglo a si lai. 24Cun pa ahohmanh nih amah he a ih i a thian lonak cu a cungah a um ahcun cu pa cu ni sarih chung thianglo a si lai i a ihnak ihkhun paoh cu thianglo a si lai.\n25“Nu nih nuphung a hngalh caan ah si loin a thi ni tampi a chuah ah siseh, cun a nuphung tawn nakin sau deuh a thi a chuah ahcun siseh, a thi a chuah chung vialte cu thianglo in a um ko lai; nu phung a hngalh caan i a thianlo bantukin thianglo a si ko lai. 26A thi a chuah chung vialte cu a ihnak ihkhun paoh cu a nuphung hngalh tawn caan i a ihkhun bantuk kha a si lai i a ṭhutnak paoh cu a thianlo tawn caan lio i a thianlo bantuk khan a si lai. 27Cun ahohmanh cu thil hna a tawngtu cu thianglo a si lai i a hnipuan kha a suk hna lai i ti in aa kholh lai i zanlei tiang thianglo a si lai. 28Sihmanhsehlaw a thichuahnak kha a thian ahcun ni sarih aa rel lai i cu hnuah cun a thiang lai. 29Cun ni riat ni ah cun ṭhuro pahnih maw laileng no pahnih dik a lak lai i tlangbawi sinah, tonnak thlam innka ah cun, a rak put hna lai. 30Tlangbawi nih pakhat cu sual thawinak caah, a dang pakhat cu khangh thawinak caah a thawi hna lai i amah cu Bawipa hmaiah thichuah i a thian lonak caah cun tlangbawi nih remnak a serpiak lai.\n31“Cu bangin Israel mi hna cu an thian lonak in nan fimkanter hna lai, annih lak i a ummi keimah puan biakinn thurternak in an thih sual nakhnga lo,” a ti.\n32Thil chuak a ngeimi le ci chuak a ngeimi, cu thawngin a thiang lomi hna le nu amah thian lonak in a zawmi, cun ahopaoh, pa siseh, nu siseh, thil chuak a ngeimi paoh, 33cun thian lonak a ngeimi nu he a itmi zong, mah hna caah hin mah hihi phunglam cu a si.


Apoi Taktak Si : Pasaltha Rallokap Nih An Tlaih – Buanchukcho\nApoi Taktak Si : Pasaltha Rallokap Nih An Tlaih\nRam mipi zalennak, luatnak le Federal Democracy caah tiah nunnak thap in a cawlcang ve mi Generation-Z pasaltha pakhat cu nihin ah Yangon khuapi chung ah Uico ralkap nih an tlaih tiah theih asi. Hi pasaltha hi mino tleirawl te a si rih. A min cu an langhter duh rih lo. February 1, 2021, Uico ralkap nih rampi uknak hramhram in an lak hnu ah raltha le thih ngamh bak in sandah piahnak ah aa tel peng ve mi asi tiah an chim.\nCun ralkap nih sualnak ngei lo, ram mipi heh tiah an kan thah, an kan nawn caah lungfak tuk in KNU sin ah a kal i, KNU hmunram ah raldoh training tha tein a lim hnu ah Yangon lei ah, cawlcanghnak ngeih ve ding in a rak kir mi a si. A si nain nihin ah khan, vanchiat ah, Yangon khuapi, North Okkalapa ah an tlaih ti asi.\n“KNU hmunram a cawlcanghnak, Training a tuahnak le raldohnak lei cawlcanghnak a ngeih nak tete cu a pumpak social media cahmai ah a tarlangh. Cu a hmanthlak tar mi le facebook a tonghtham nak in ralkap nih a umnak an theih i, an kulh i an tlaih colh hi asi” tiah an langhter.\nCu caah, pasaltha hna, ramlak ah a um mi hna zong nih kan cawlcanghnak tete facebook ah tarlangh lo ding hi a biapi taktak. VOM\nDr. sasa hi a nu le a pa hna cu zei an si lo nain amah cu pathian nih Joseph bangin a cawisan mi asi


Daniel Sakhong: Hi Kan Hawi Le Hna hi Kan Tawnnak Hmun Paohh Le An Rat Nak Khua Cio Ah Miphun Nih Dawtkhawh Le lawmhkhawh Cio Izuam Hna Usih — Salai Ephraim Thawngpang\nDaniel Sakhong: Hi Kan Hawi Le Hna hi Kan Tawnnak Hmun Paohh Le An Rat Nak Khua Cio Ah Miphun Nih Dawtkhawh Le lawmhkhawh Cio Izuam Hna Usih\nCNA Ralbawi hlun Lt.Colonel Hre Tling cu tuandeuh ah kan thanh cang bantuk in June 10th,2019 ah USA i kan Chin miphun he tawn ding ah a rak phan. CNF Chairman Pu Zing Cung, CNF AGS-3 Pu Htet Ni he USA ah a um mi CNA ralkap hlun pawl rianttuan tti than nak ding meeting indianapolis khua ah tlamtling te in an tuah pi hna hnu ah USA ram i kan miphun umnak khua tamnawn ah a va tlawng. Kan hnu zarh kha Indianapolis khua ah dam tein a rak kir tthan i, nihin Over sea Chin Church vialte ah a ngan bik mi Chin Evangelical Baptist Church (CEBC) biakinn ah a kan pumh pi.\nNihin CEBC ah khualian tampi an rak kan pumh pi kho i lawmh a um ngai.. Lt.Col Hre Tling (Pu Hre) lawng si loin, Rev. Dr. Ceu Lian Thang, Rev. Tawk Lian (CCU, Hakha) le a dang upa hna mit-hmai kan hmuh hna i a sungluai kan ti. Phumh dih in CEBC Pastor John Za Thleng, Pastor Thawng Lian, Pastor Van Thakam Thang, le CEBC hruaitu pawl Pu Van Ceuuk Khenglawt, Pu Johan Duh Peng le upa dang hna nih CEBC ah a rak i pummi khual lian pawl cu rawlei pi nak ngeih a si. Lunch ei nak ah Pu Hre cu an zapi tein suimilam 2 chung bia ttha ttha an ruah, thawng pang an hal. CEBC hruaitu hna cung ah CNF aiawh in kan ni lawm.\nZan lei ah kan u, kan hawittha CNF/A ralkap hlun; Surgeon-Major Biak Ceu (Pu Biak) kan va leng. Pu Biak le Pu Hre hi ralkap a saupi a ttuan tti mi an si. An rank zong Senkhat in senthum tiang aa rak i khat peng mi u-nau bantuk in a ummi hawikawm ttha an si. Pu Biak cu CNF/A ah 1989 in 2006 tiang (kum 16 chung)a rak ttuan mi kan upat mi kan hawi ttha a si. 2009 in USA ram Indianapolis khua ah a chungkhar he khua an sa. Pu Biak te an nu (Joseph nu) nih La-pheh-tawh a kan tuah piak i, suimilam 2 chung kan rak tawn mi hnu lei caan i CNF/A cawlcanghnak kong pawl kan ni ruah. Kan ni nuam. Nihin cu kan 3 caah ni sungluai a si.\nHi kan hawi ttha Pu Hre, Pu Biak le an hawi le pawl thih-ri le nun-ri in reitheih an rak tuar nak ah Pathian nih thlua a chuah i, Chin miphun vawlei cung ram ttha ttha kan phan, thil ttha ttha kan tawn. An cung ah kan ni lawm zungzal. Kan Bible chung ah aa ttial mi kan Bawipa Zisuh an tuknak le a in a tuarnak cu nang le kei kan dam nak le kan nunnak a si aa ti ban tuk in hi kan hawi le pawl an rei a rak theihnak hi nihin nan nih kan nih thilttha kan hmuhnak caah a si. Hi kan hawi le pawl hi kan tawnnak hna hmun pauh le a rat nak khua cio ah kan miphun nih dawtkhawh, lawmhkhawh cio i zuam cio ko hna uh sih.\nTagged Daniel Sakhong: Hi Kan Hawi Le Hna hi Kan Tawnnak Hmun Paohh Le An Rat Nak Khua Cio Ah Miphun Nih Dawtkhawh Le lawmhkhawh Cio Izuam Hna Usih\nNorth Korea Le China Nih Biachahnak An Tuahmi Cu American Ram Caah Tahchuak A Si Ko Cang →\n← Kawl Cozah Ralkap Nih A Chim Mi Cu Tlangcung Mi Hna Nih Remdaihnak Taktak Ser An Duhlo


Pathum Chung Ah Hodah Winner Si Te Lai – Chin 11 News\nPathum Chung Ah Hodah Winner Si Te Lai\nPosted By: Chin News December 21, 2019\nHodah winner ding ah na zumh bik? Myanmar Idol Season 4 hlasak zuamnak ah minung thong tampi Kawlram chung in an i zuam i a tu cu minung pathum Grand final an tang cang.\nGrand final pathum chung ah Benjamin Sum, Esther Dawt Chin Sung le Aye Myat Phyu an si i Chinmi pahnih an i tel. An thiam dih caah hodah winner a si lai timi hi ruahchung awk a har bak.\nKawlram mipi nih an uar bakmi hna minung pathum an tang bak ko hih. Hmaizarh nilini zan ah an i zuam than lai i hodah a tla te lai timi cu a tu tein thintur a si ko cang. Kawl pakhat te lawng a tang cang caah Kawl pawl zong nih Aye Myat Phyu ah an vote an burh dih cang lai.\nEsther hi hlasak ah palh a hmang pah. Voihnih ai palh cang. Bottom 3 ah voithum a thu cang. Mi dang aw i lak loin a mak kokek awcawi te bak in hla a sami a si. A dang pahnih hna nak in a aw a chia deuh ko nain performance a thiam tuk. Stag cung hlasak ah cawlcangh le umtuzia a thiam kho tuk. Esther a um lo ahcun Myanmar Idol hi a nuam lai lo ti tluk in an ruah cio.\nMyanmar hlasak thiam minthang pawl nihcun a aw zong a tha i performance a thiam bak an ti. Zoh a dawh tuk tiah an ti cio. An tlaihchan ngaingai i an uar ngaingai.\nBenjamin Sum hi a aw cu international level bak a si an ti. A aw a that bak. A aw hi a duh ning poh in a chuah khawh. Sinain performance a thiam lem lo. Hla a sak tikah a cawlcangh ning ai rem lem lo. A aw a that tuk caah hin winner a si kho tiah an zumh. Bottom 3 ah voikhat a thu cang.\nAye Myat Phyu hi hla aw cu a tha lawlaw khi a si. Zei hla a sak poh ah a thiam dih mi a si. Performance cu cutluk pi cun a thiam lem lo. An mah Kawl a si caah winner an pek te ko lai tiah Laimi tampi nih kan zumh. Kawlram mi tampi nih an uar mi a si. Bottom 3 ah voihnih a thu cang.\nMahhi hna pathum ahhin hodah winner a si lai tiah na zumh. Rak ruahdamh khawh chung cio a si. Kei cu mah hna pathum ahhin Benjamin Sum nih winner a ngah te ko lai tihi ka zumh mi a si.


Khrihfa nih Jesuh zultu kan sinak le zumtu tak tak kan sinak – Lai Holh News\nKhrihfa nih Jesuh zultu kan sinak le zumtu tak tak kan sinak\nBy ronaldaung on March 7, 2019\nBiaknak dang pawl nih hin an biakmi theihter an kan duh ruangah tuahmi thil an ngei cio. Tahchunhnak ah Muslim nu na hmuh hna poh ah cun puan in an hmai an i hup/khuh lai.\nHindu papawl na hmuh hna ahcun Angki raang a fualmi tbk he na hmuh hna lai. Muslim papawl nih cun lukhuh a raangmi an i khuh fawn. An i timhmi cu an thlil hruk eih, a umtu in an biaknak/mi cu zeidah a si timi an langter duh ruang ah a si.\nZumtu ai timi teh zeithil kan tuah ah dah Jesuh hnu zultu kan sinak a kan thieh khawh ve lai? Bible rel in teh? A si dih lo a ruang cu khrihfa tampinak in biaknak dang dang nih Bible ca a rel deuhmi an tamtuk.\nThlacam teh? A si dih ve fawn lo aruang cu biaknak poh poh ah thlacam hi a um dih ngawt. Buddhist hna le bang cu Khrihfa cheukhatnak hmanh in thla an cam deuh. Bible rel le thlacam sawh sawh long cun Jesuh hnu zultu kan sinak a langhter kho lo.\nBible nih zeitin dah a kan cawnpiak? Jesuh nih a zultu pawl kha ti hin a ti hna, “Pakhat le pakhat i daw u law cu ti cun midang nih ka zultu nan si kha an in theih hna lai” tiah a ti (John. 13:15). Khrihfami nih Jesuh hnu zultu kan sinak le zumtu tak tak kan sinak kan langhter khawnak cu, pakhat le pakhat kan i dawtnak thawngin a si.\nMiphun sang/ Mirum tampi nih Jesuh hnuzul an sinak an langhter kho tawn lo aruang cu an unau/sahlawh sifak deuh pawl an tiih hna, an daw duh hna lo. Laimi, Kawlram chung hmanh ah a sifak tukmi nih Jesuh hnu zul (or) zultu kan sinak kan langhter khawhnak cu Pakhat le pakhat kan i dawtnak thawng hin a si.\nBiaknak dang nih an i hruk eihmi in an biaknak zeidah a si timi an lang ter. Laimi, Khrihfa nih Jesuh zultu kan sinak le zumtu tak tak kan sinak cu pakhat le pakhat kan i dawtnak nih a langhter ve. Pakhat le pakhat kan i dawt khawhnak hnga Pathian nih kan zaangfah hram sehlaw, thluachuahnak kan pek piak ko seh. Amen\nBy- Aung Aung Lungler\nPAUL CHAN LE KAN CHAN AIDANNAK\nKa Nihchuak Ngaimi Kan Ram Evangelist 7 – Dr. Aung Myint Thang\nNihchuak Ngai A Simi Pastor 7\nDr. Aung Myint Thang- Mithi Thawhtthannak Kongah Baibal Halnak\nerror: Content is available


Family Politic Si Loin National Politic In Khua Cuan Hna U Sih – Lai Lungrawn Post\nFamily Politic Si Loin National Politic In Khua Cuan Hna U Sih\nOctober 4, 2020 admin Chin News\n1. Kan ram cu Buddhist ram ah ser an rak duh. Kawlram tuanbia kan zoh tikah uknak tha lo pawl ruangah Biaknak pakhat lawng um lai i cucu Buddhist biaknak lawng a um lai ti a rak. Nihin ni tiangah Khrihfa ram a simi Chinmi kan cungah biaknak zalonnak a um lonak a langhnak cu Chinram a rak tlawngmi Kawl hruaitu lutlai pawl khi zarhpi ni dah ti lo Chinram an ra bal lo. USDP chan lio cu uknak chiahru an si tiah kan rak ti hna nain NLD chan ah zei hmanh a hlei lo. Suh Kyi lila zarhpi ni ah Chinram a tlawn. Zarhpi ni lawngah kaa manh tiah bia a kawl.\nZiah Chinram cu Khrihfa ram a si i an Pathian biak ni a si ti a theih ko caah biaknak zalonnak a pek ko ahcun zarhpi ni thengte Chinram rat loin a rian sersiam awk a tha lo ma? Pumh thiam loin zung riantuantu le sianghngakchia vialte bawi donnak ah an kalter dih hna. Kawlram cu Buddhist ram ah an ser kho lo nain nemte in biaknak hnursuannak cu a um peng ko ti cu al hau loin a lang. Cozah kum 4 renglo an tlaih lioah Biakinn caah phaisa hlut cu chim lo innhmun an pe duhlo mi hmanh an um lioah thimnak lai ah Biakinn saknak phaisa cu an bawm zawkzawk hoi hna. Biakinn saknak phaisa an bawmh hna i lawmh a um nain cu nakin kan vawlei cia ah Biakinn saknak hmun tu kha kan pe colh kho hna sehlaw a tha deuh. Warahthu, Hla Shwe le Ko Ni thahtu pa nihin tiang an tlaih hna maw?Nain Rev. David La cu fawi tein phung na buar tiin an tlaih khawh colh. UBP Chairman Kyaw Myint cu an tlaih hoi.Cucu a dikmi zalonnak cu a si tak tak ma?\n2. State vialte hloh an kan duh. Ram le vawlei ngeitu hloh an kan timh. Chin miphun kan si i kanmah duhthim si loin Pathian nih Chin miphun ah a kan ser. Cucaah Kawl pawl nih Kawlram chungah State um loin kan dihlak in Kawl kan si lai an rak ti. Chin kan sinak hi fawi tein chuh khawh mi a silo. Cucaah kan Chinram hi Chinmi nih dirkamh a hau zungzal mi a si.\n3. Kan Caholh an kan hmanter kho ti lo. Chin kan si cangka in Pathian nih caholh a kan pek. Kan ram le kan vawlei cia ah kan ca le kan holh hmanh in cacawnnak an kan hmanter khawh lo hi ruah a cu cang. Chin miphun kan si a langhnak cu kan caholh hi a si. Cucaah caholh a ngeimi kan si caah kan ca le kan holh in cacawn khawhnak lam kan kawlhau\n4. Kan Nunphung a thlum al kho ti lo. Chin kan si bantukin Chin kan sinak hmelchunh a ngeimi kan si.Chin nunphung cu Chimmi caah si i Chinmi lawng nih a takin a sunlawinak kan hngalh. A hleice in Nunphung kan sunsaknak ni sunglawi kan i ngeih i Chin Miphun Ni le Tho(Chin Kum Thar) an si. Kan Chin miphun caah tuanbia a ngei i a sunglawi in kan hmuhmi ni le caan hi cozah zungkhar ni ah an kan tuahpiak duh lo.\n5. Kan Vawlei le ramri a him kho ti lo. Chin miphun kan si bangin ram le vawlei a ngeimi kan si.Nain kan ram le kan vawlei cia ah a ngeitu nih kanmah duh in tawlrelnak nawl kan ngei kho lo. Sakmi inn hmanh an kan tthehpiak i cu hmun cu sifak caah innhmun kan samh an ti i sifak caah sing 100 cungin an zuar tthan. Docawi in cawk a si i tahchunhnak ah ni 45 chungah nan sak dih lai tiah nawlchuah a si tthan hoi. Innhmun cawknak docawi he inn saknak he a dihlak sing 250 tluk a hau. Inn cu sak zawk zawk uh ti a si hoi i cu chinchap ah inn saknak ah tiah thing an phor i an tlaihpiak tthan hoi hna. Chinram i innhmun an chuhmi hna cu an zuar i a man hmuhmi Kawlram cozah sinah a lut than hoi. Hakha minung 40000 tluk khuasaknak khi innhmun cawk khawh lo ruangah Kawl nih an cawk lai i an kan chilh sual lai ti phang a um.\nNLD le USDP in aa zuammi Chinmi an si ve ko ttung timi biahalnak a um tawn. A si Chinmi an si bak nain Chinram caah papek in zeidah Policy an ngeih? Chin Miphun Ni zungkhar ni caah siseh, kan ram le kan vawlei tawlrelnak caah siseh, kan ca le kan holh tawlrelbak caah le kan ramri tawlrelnak caah NLD le USDP nih zei policy dah an ngeih?\nTransparency timi NLD an bia a si nain transparency muithlam a leng ti lo. Remdaihnak an ti i buainak a zual chin. Democracy an ti i tlaihkhih a tam chin. Tu zongah NLD nih CNLD manifesto a simi mahte khuakhan lairelnak kong rampi TV in biachimhnak lam a phihpiak than hoi hna. A luancia cozah nih pehtlaihnak pohmah in minung 11 thong an rak thlak hna nain NLD nih 153 thong an thlak hna. NLD an kai cangka in fimthiamnak kan niamnak a ruang cu lam le sul that lo ruangah a si tiah Chin MP (NLD) nih Suh Kyi sinah an chimhmi a si.Nain tu ah Mara lei siseh Hakha peng khuate lei cu lam a pemh dih i lam le sul cu a tha tak tak maw? Cucaah Chinmi nih kan herh bik le kan duhmi cu Chinmi lawng nih kan theih caah CNLD hi vote cio ko u sih. Credi: Salai Pathawng\nCNLD Policy le NLD Policy Cuai thlaiṭinak By-Salai Ceu Bik Thawng\nSalai Lungthli Tum Dirkamhtu Hna Nih Mi Hi Nan Fian A Herh


InnpiMyanmarMyanmar President Ah U Win Myint Thim A Si; Pu Henry Van Thio Cu Thimfung 18 Lawng A Hmu Kho\nMarch 28, 2018 Salai Robert Ngun Sang Myanmar 0\nMyanmar Ramkomh Parliament nih President U Htin Kyaw cu a rian in aa dinh caah president thar thimnak cu nihin ah an tuah than i Lower House Speaker hlun U Win Myint cu president ah thim a si cang.\nThimfung thlatu minung 636 chungin minung 403 nih U Win Myint an thim, minung 211 nih U Mying Swe an thim, cun minung 18 nih U Henry Van Thio an thim caah thimfung tambik a hmutu U Win Myint cu a pahranak Myanmar President ah cohlan a si.\nThimfung 4 hi hnonmi a si i State Counsellor Aung San Suu Kyi le cheukhat ramkomh minister hna cu thimnak ah an i tel ve sawhsawh ko nain thimfung thlaknak ah telh an si lo.\nCaan karlak president (acting) rian a tlaimi U Myint Swe hi ralkap bawi a rak si bal ruangah ralkap lei parliament chungtel 162 dihlak le atu lio cozah dotu USDP lei in parliament chungtel 40 leng nih tanpi dawh a si.\n“Thimfung tambik a hmutu U Win Myint cu president ah thim le cohlan a si cang”, tiah thimfung thlakmi relnak a dih hnuah Ramkomh Parliament Speaker U Mahn Win Khiang nih thanhnak a tuah.\nU Win Myint hi Lower House Speaker a si ko nain March 21 ahkhan U Htin Kyaw aa dinh ni ah president cuhnak ah aa tel khawhnak ding caah a rian in aa dinh ve hi a si.\nU Win Myint hi Irrawaddy, Danubyu ah 1951 ah a rak chuak i Yangon University ah Geography in siangin a rak dihmi a si i cu hnuah 1980 kum hrawng ahkhan Law (upadi) a rak kai than.\nKum 67 a simi U Win Myint hi NLD chungtel upa vialte hna lakah Aung San Suu Kyi nih a tlaihchan bikmi le a uar bikmi a si tiah zumh a si. Amah hi February 2016 in khan 2015 ram pumpi hruaitu thimnak ah NLD nih teinak a hmuh khan Lower House lutlai ah a cang.\nLower House lutlai a tuan chungah U Win Myint hi dingrep (siikaan) a ngeihnak cungah a min a thang ngai.\nRef: The Irrawaddy/Mizzima


Pennak nih minung le vawlei he aa tlaimi Pathian biakam vialte kha a tlinter\n1, 2. (a) A caan ah Paradis kha a um taktakmi in hmuh cu zeicah a har khawh men? (b) Pathian biakam kan zumhnak kha zeinihdah a fehter khawh?\nZUMHFEKMI unaupa pakhat cu chun nitlak rethei ngaiin rian a ṭuan hnuah pumhnak ah a ra. Mah unaupa cu a rian bawi nih rian tam tuk in a fial caah a tha a baa tuk. A chungkhar zohkhenhnak kongah a lungre a thei i a nupi a dam lo ca zongah a lungre a thei. Pumh thawknak hla music an chuah tikah a hna a ngam i a thawpi a chuah. Biakinn ah unau pawl he an i pumhṭi ca zongah aa nuam. Hla cu Paradis nunnak kong a si i hla bia nih mah kha mitthlam cuanter in cuka ah ka um tiah ruah awkah a forh. Mah hla cu a hlante in a duhmi a si i a chungkhar he an sakṭi tikah hmailei ruahchannak nih a lung hna a ngamter ṭhan.\n2 Nangtah cutin na si bal maw? Tam deuh cu kan si ko lai. Asinain hi vawlei ṭhalo ah Paradis kha a um taktakmi in hmuh cu a har ko lai. Atu caan cu “harnak caan” a si i paradis he cun aa dang tuk. (2 Tim. 3:1) Zeinihdah kan i ruahchanmi kha a um taktakmi in a kan hmuhter lai? A rauhhlan ah Pathian Pennak nih minung vialte a uk dih hna lai ti kha zeitindah kan hngalh khawh? Jehovah chimchungbia cheukhat cu hlanlio ah zeitindah a rak tlin ti kha i ruah hna u sih. Mah hnuah mah chimchungbia hna le cu bantuk chimchungbia hna cu tuchan ah zeitindah khuaruahhar in a tlin timi kong kan i ruah lai. Mah nih kan zumhnak a fehter lai i a donghnak ah mah chimchungbia hna cu hmailei ah zeitindah a tlin lai timi kong kan i ruah lai.\nHlanlio ah Jehovah nih a Biakam a Tlinterning\n3. Babilon ah sal i a taangmi Judah mi hna kha zei biakam nih dah an hna a ngamter hna?\n3 A luancia BC kumzabu paruknak lioah Babilon ah sal a taangmi Judah mi hna nunnak kha ruathmanh. Mi tampi cu an nu le an pa bantukin sal sinak ah a ṭhangmi an si i an nunnak cu a har tuk. Jehovah an zumhnak kha Babilon mi nih an nihsawh hna. (Salm 137:1-3) Asinain kum tampi chung zumhfekmi Judah mi hna nih mah ruahchannak hi an i tlaih peng: Mah cu Jehovah nih a miphun kha an ram i kirter ṭhan awkah bia aa kammi kha a si. Cuka ah thil sining cu a ṭha tuk lai tiah Jehovah nih a ti. Remh ṭhan hngami Judah ram kha Eden dum, paradis he hmanh a tahchunh. (Isaiah 51:3 rel.) Cu bantuk biakam nih Pathian miphun kha an zumhnak a fehter hna i an lung chungah a um khomi lunghrinnak kha a tlauter. Zeiti lam in dah? Chimchungbia cheukhat hi ruathmanh.\n4. Judah mi hna cu an ram ah him tein an um lai timi he aa tlaiin Jehovah nih zeitindah bia aa kam?\n4 Himnak. Sal taangmi hna cu paradis taktak ah si loin kum 70 chung kaltakmi lamhlatpi ah a ummi ram ah an kirmi a si, mah ram kha an lak i tam deuh nih cun an hmu bal lo. Baibal chan lioah chiandeih hi cenghngia, pawlai le a dang sahrang hna bantukin a tam ngaimi a si. Chungkhar lu a simi nih hitin khua a ruat men lai, ‘Ka nupi le ka fale kha zeitindah him tein ka chiah hna lai? Tuu le saṭil pawl kha zeitindah ka huhphenh hna lai?’ Cu bantukin lungretheih cu a phung a si ko. Asinain Isaiah 11:6-9 ah aa ṭialmi Pathian biakam kong an ruah tikah zeitlukin dah an hna a ngam lai khi ruathmanh. (Rel.) Aa dawh ngaimi langhternak bia hmangin Jehovah nih sal ah a taangmi hna le an saṭil pawl him tein an um lai tiah bia aa kam. Chiandeih nih Judah mi hna saṭil kha an seh hna lai lo caah cafang zi an ei bantuk a si lai. Zumhfekmi hna nih cu bantuk sahrang hna kha an ṭih a hau lai lo. Jehovah nih a miphun kha remh ṭhan hngami Judah ram lawngah si loin thetse ram le ramlak zongah nan him lai tiah bia a kamh hna.—Ezek. 34:25.\n5. Jehovah nih kan herhmi vialte a kan pek lai ti zumh awkah sal sinak in a luatmi hna kha zei chimchungbia nih dah a bawmh hna?\n5 Duhdim nunnak. A dang lungretheih awk a um rih. ‘Remh ṭhan hngami ram ah ka chungkhar kha ka cawm kho hna lai maw? Khoika ah dah kan um lai? Rian a um lai maw? Mah cu Babilon mi hna kut tangah kan ṭuanmi rian nakin a ṭha deuh lai maw?’ Cu bantuk biahalnak hna zong kha Jehovah nih chimchungbia hmangin a leh hna. Nawl a ngaimi ka miphun cungah ruah ka surter lai i “kumvui ṭha” ka pek hna lai tiah Jehovah nih bia aa kam. (Isa. 30:23) Umnak inn le rian ṭha kong zongah Jehovah nih hitin bia aa kam: “Inn an i sak lai i an umnak hna lai, midang nih an hmankanh hna lai lo. Mitsur dum kha an i ser lai i a mitsurhang kha an din hna lai, midang nih an dinkanh hna lai lo.” (Isa. 65:21) Babilon ah sal i an taan lio he tahchunh tikah an nunnak cu lam tampi in a ṭha deuh lai. Cu a si ah sal i a rak taantertu hna a poi bikmi thil tah zeitin?\n6. Pathian miphun cu zei bantuk damlonak dah caan saupi an in, sal sinak in a luatmi hna kha Jehovah nih zei bia dah a kamh hna?\n6 Thlaraulei ngandamnak. Pathian miphun cu sal i an taan hlanpi in thlaraulei ah an rak zaw, phundang cun Jehovah he an i pehtlaihnak a rak ṭha lo. Jehovah nih profet Isaiah hmangin hitin a ti hna: “Israel mi hna, nan lu cu hma a khat i nan lungthin le nan ruahnak cu a zaw.” (Isa. 1:5) Annih cu thlaraulei ah an mit a caw i an hna a chet. Mah cu Jehovah cawnpiaknak ngaih lo awkah an hna an i phih i Jehovah pekmi ceunak hmuh lo awkah an mit an i chinh caah a si. (Isa. 6:10; Jer. 5:21; Ezek. 12:2) Sal taannak in a kir ṭhanmi hna cu cutin an si rih ahcun zei himnak dah an hmuh khawh lai? Jehovah mithmai ṭha an sung ṭhan lai, a si ko lo maw? Asinain mah Jehovah biakam hi hnangamtertu taktak a si: “Cu ni a phak tikah cun, thangpi in an relmi cauk chung bia cu hnachet nih a theih khawh lai i muihnak chungah a ummi mitcaw kha an mit a dei lai i khua an hmu kho lai.” (Isa. 29:18) Jehovah nih aa toidor i aa ngaichihmi a miphun kha thlaraulei damnak a pek hna lai. Jehovah cawnpiaknak kha an cohlan i an zulh chung paoh cu nunnak a pemi lamhruainak le ceunak a pek hna lai.\n7. Pathian nih sal ah a taangmi hna bia a kamhmi hna cu zeitindah a tlin, mah a tlinmi nih zeicah kan zumhnak a fehter?\n7 Jehovah nih a biakam ningin a tuah maw? A phi kha Israel mi hna tuanbia ah hmuh khawh a si. An ram ah a kir ṭhanmi Judah mi hna kha Jehovah nih himnak, duhdim in nunnak le thlaraulei damnak a pek hna. Tahchunhnak ah, Jehovah nih anmah nakin a ṭhawng deuhmi le a tam deuhmi an pawngkam mi hna sinin a huhphenh hna. An saṭil pawl zong sahrang nih an seh hna lo. Judah mi hna nih Isaiah, Jeremiah le Ezekiel ti bantuk nih an ṭialmi Paradis he aa tlaimi chimchungbia a tlinmi kha a cheubang lawngin an rak hmuh ti cu a hmaan ko. Asinain mah cu an caah lungthawh awk ngaingai a si i mah lio caan ah an herhmi te a si. Jehovah nih hlanlio a miphun hna caah a tuahmi kong kan ruah tikah kan zumhnak a fek chin. Mah chimchungbia a cheubang a tlinmi hmanh lungthawh awk tuk a si ahcun a ngan deuh in a tlinmi chinchin cu zeidah a lawh lai? Tuchan kan caah Jehovah nih a tuahmi kha i ruah hna u sih.\nTuchan ah Jehovah nih a Biakam a hun Tlinterning\n8. Tuchan Pathian miphun cu zei bantuk ‘ram’ dah kan ngeih?\n8 Tuchan Jehovah miphun cu miphun pakhat lawng an si lo i ram pakhat chung lawngah a ummi zong an si lo. Mah nakcha in chiti thuhmi Khrihfa hna cu “Pathian Israel miphun” an si. (Gal. 6:16, NW) An hawile a simi “tuudang” cu an sinah an ra i ‘ram’ pakhat he aa lomi bupi ah Jehovah Pathian kha lungrual tein an biakṭi. Mah biaknak cu an nunnak ah a biapi tukmi a si. (Johan 10:16; Isa. 66:8, NW) Jehovah nih zei bantuk ‘ram’ dah a kan pek? Mah cu thlaraulei paradis a si. Cuka ah Eden dum bantuk sining kong Pathian biakam cu thlaraulei in a tling. Tahchunhnak cheukhat i ruah hna u sih.\n9, 10. (a) Tuchan ah Isaiah 11:6-9 chimchungbia cu zeitindah a tlin? (b) Pathian miphun lakah daihnak a um ti a langhtermi zei thil dah kan hmuh?\n9 Himnak. Isaiah 11:6-9 ah saram le saram karah siseh, saram le minung karah siseh remnak le daihnak a um lai ti kha kan hmuh. Mah bia cu tuchan ah thlaraulei in a tling maw? A tling. Cu bantuk thilnung hna nih harnak asiloah rawhralnak an chuahter lai lonak a ruang kha caang 9nak ah hitin kan hmuh: “Rili cu ti in a khah bantukin hi ram cu Bawipa hngalhnak in a khat lai.” “Bawipa hngalhnak” nih saram hna lungput kha a thleng maw? A thleng lo, Cungnung Bik Pathian kong hngalhnak le a daimi a lam zulh ruangah aa thlengmi cu minung an si. Cucaah tuchan thlaraulei paradis ah mah chimchungbia a tlinmi kan hmuhmi cu lunglawmh awk ngai a si. Pennak uknak tangah Khrih zultu hna nih saram ziaza a simi puarhrannak kha hlawt awk le thlaraulei unau pawl he rem te le lungrual tein um awkah an cawn.\n10 Tahchunhnak ah, hi cauk ah khoikalei hmanh kan ṭanlonak a ruang le khoikalei hmanh ṭan lo ruangah Pathian miphun hrem an sinak kong kan rak i ruah. Zaangennak in a khatmi hi vawlei ah thah awk i tlerhkhonh an si buin zaangennak ah aa tel lomi “miphun” nganpi an ummi hi khuaruahhar awk a si ko lo maw? Mah nih Messiah Siangpahrang uknak tangah a ummi hna nih Isaiah chimmi daihnak an hmuh ti a langhter. Jesuh nih a zultu hna i an hmelchunh cu pakhat le pakhat an i dawtmi hi a si lai tiah a rak chim. (Johan 13:34, 35) A hmaanmi Khrihfa vialte kha daihnak, dawtnak le nemnak langhter awkah Khrih nih “zumhawk a tlakmi le a fimmi sal” hmangin lungsau tein a cawnpiak hna.—Matt. 24:45-47.\n11, 12. Tuchan vawlei ah zei bantuk mangṭam dah a tlung, asinain Jehovah nih a miphun kha zeitindah thlarau rawl tampi a timhpiak hna?\n11 Duhdim nunnak. Vawlei ah thlaraulei mangṭam a tlung. Baibal nih hitin a chim: “BAWIPA nih hi bangin a ti: Ram chungah mangṭam, rawl ca i mangṭam si loin le ti ca i tihaal si loin, BAWIPA bia theih duh ca i mangṭam cu ka tlunter lai ni a ra lio.” (Amos 8:11) Pathian Pennak rammi hna cungah tah mangṭam a tlung maw? Jehovah nih a miphun le a ral hna an i dannak kha hitin a chimchung: “Keimah a ka bia i ka nawl a zulmi cu ei awk le din awk tampi an ngei lai nain nannih cu nan rawl a ṭaam lai i nan ti a haal lai. Annih cu an lung aa lawm lai, sihmanhsehlaw nannih cu ningzahnak nan hmu lai.” (Isa. 65:13) Mah bia a tlinmi kha na hmu maw?\n12 Thlarau rawl cu kan sinah a kau chinmi le a thuk chinmi tiva bantukin a luang. Thlaraulei mangṭam a tlunnak hi vawlei ah kannih cu Baibal hrambunhmi cauk, awkhumhmi, video, pumhnak, civui le Web site hna in thlarau rawl tampi kan hmuh. (Ezek. 47:1-12; Joel 3:18) Nifa na nunnak ah duhdim nunnak kong Jehovah biakam a tlinmi hmuh cu lungthawh awk tuk a si ko lo maw? Jehovah cabuai ah hmaan tein rawl na ei maw?\nThlarau rawl khim tein ei awk, him tein um awk le ngandam awkah Khrihfabu nih a kan bawmh\n13. Mitcaw khua an hmu lai i hnachet khua an thei lai timi Jehovah biakam a tlin kha zeitindah na hmuh?\n13 Thlaraulei ngandamnak. Tuchan ah mi tampi cu thlaraulei an mit a caw i an hna a chet. (2 Kor. 4:4) Asinain Khrih nih vawleicung pumpi i damlonak le zawtnak kha a thlop. Mitcawmi khua an hmuh le hnachetmi khua an theih kha na hmu bal maw? Mi nih Baibal biatak an hun hngalh tikah biatak hngalh lo awkah an mit a rak cawttermi le an hna a rak chehtermi biaknaklei hlennak in an luat. Cu bantuk mi kha na hmuh hna tikah mah biakam a tlinmi na hmuh a si: “Cu ni a phak tikah cun, thangpi in an relmi cauk chung bia cu hnachet nih a theih khawh lai i muihnak chungah a ummi mitcaw kha an mit a dei lai i khua an hmu kho lai.” (Isa. 29:18) Vawleicung pumpi ah kum fatin mi thong tampi nih cu bantuk thlaraulei damnak an hmuh. A Liannganmi Babilon a chuahtak i thlaraulei paradis ah kanmah he Pathian biak awkah a rami hna cu Jehovah nih a biakam a tlinter ti a langhtertu an si.\n14. Zei langhtermi thil kong ruahnak nih dah kan zumhnak a fehter lai?\n14 Hi cauk i ṭhen kip ah Khrih nih donghnak caan ah a zultu hna kha thlaraulei paradis ah a hruai hna ti a langhtermi thil a um. Mah paradis ah lam tampi in kan hmuhmi thluachuah kong kha ruat lengmang hna u sih. Cutin kan tuah ahcun hmailei ca i Jehovah biakam kan zumhnak cu a fek chin lai.\n“Na Pennak cu rung Tlung ko Seh”\n15. Vawlei hi paradis ah a cang lai ti kha zeicah kan zumh khawh?\n15 Jehovah i a hramthawk aa tinhnak cu vawlei hi paradis ah canter kha a si. Adam le Evi kha paradis dum ah a chiah hna i vawleicung ah an tefa in khahter awk le thilnung pawl zohkhenh awkah nawl a pek hna. (Gen. 1:28) Asinain Adam le Evi cu dotu Satan leiah an ṭan caah an tefa vialte kha tlinlonak, sualnak le thihnak ro an coter hna. Cutin a si ko nain Pathian tinhnak cu aa thleng bal lo. A chim cangmi bia cu tlin loin a um lai lo. (Isaiah 55:10, 11 rel.) Cucaah Adam le Evi tefa hna cu vawlei ah an khat lai i vawlei kha an uk lai, cun vawleicung paradis ah Jehovah sermi thil hna kha dawtnak in an zohkhenh hna lai ti kan zumh khawh. Mah caan a phanh tikah sal ah a taangmi Judah mi hna sinah rak chimmi paradis nunnak kong chimchungbia cu tling khitkhet tein a tling lai. Tahchunhnak cheukhat hi i ruah hna u sih.\n16. Paradis ah kan hmuh laimi himnak he aa tlaiin Baibal nih zeitindah a langhter?\n16 Himnak. A donghnak ah Isaiah 11:6-9 ah ṭialmi lungthawh awk ngai a simi bia cu a biafang ningin a tling dih lai. Nu, pa le ngakchia hna cu khoika i an kal hmanhah him tein an um lai. Minung an si ah saram an si ah zei harnak hmanh an chuahter ti lai lo. Vawleicung pumpi cu na inn a si lai. Tiva, tidil le rili ah him tein ti naa lio kho lai i tlang hna le phong hna ah him tein khual na tlawng kho lai. Khua a hun muih tik zongah na thin a phang lai lo. Ezekiel 34:25 bia cu a tlin cang lai caah Pathian miphun cu “saṭil tlonnak hmun ah khan lungdai tein an um lai i tu chungah khan an it lai.”\n17. Pennak nih vawlei pumpi a uk tikah Jehovah nih kan herhmi vialte a kan pek lai tiah zeicah kan zumh khawh?\n17 Duhdim nunnak. Sifahnak, vaitamin baunak le mangṭam ti bantuk a um ti lai lo caan khi na mitthlam ah cuanter hmanh. Tuchan ah Pathian miphun nih thlarau rawl tampi an hmuhmi hi Messiah Siangpahrang nih a uknak tangah a ummi hna kha a zeilei paohin a zohkhenh hna lai ti a langhtertu aamahkhaan a si. Jesuh nih vawleicung a um lioah a rawl a ṭaammi mi thong tampi kha changreu le nga tlawmte in a dangh hnanak thawngin cutin a tuah khawh kha a langhter. (Matt. 14:17, 18; 15:34-36; Mar. 8:19, 20) Pathian Pennak nih vawleicung pumpi a uk tikah hi bantuk chimchungbia hna hi a biafang ningin a tling lai: “Thlaici nan tuh tikah BAWIPA nih ruah a surter lai i a khohter hna lai i kumvui ṭha aan pek hna lai. Cun nan saṭil nih ram hno tampi an hmuh lai.”—Isa. 30:23.\n18, 19. (a) Isaiah 65:20-22 ah ṭialmi chimchungbia cu na caah zei sullam dah a ngeih? (b) Kan chan cu “thingkung” bantuk a si lai timi nih zeidah a chimduhmi a si?\n18 Tuchan ah mi tampi nih inn ṭha ngeih asiloah rian ṭha ngeih kha mang lawngah an mangh khawh. A rawkralmi hi vawlei ah mi tampi cu fakpi in le caan tampi rian an ṭuan ko nain anmah le an chungkhar caah ṭhatnak tlawmpal lawng an hmuh. Ṭhatnak vialte kha cu mirum le a hak a kaumi hna nih an i lak. Vawleicung pumpi ah mah chimchungbia a tlin tikah zeidah a lawh lai khi na mitthlam ah cuanter hmanh: “Mi nih inn an i sak lai i an umnak hna lai, midang nih an hmankanh hna lai lo. Mitsur dum kha an i ser lai i a mitsurhang kha an din hna lai, midang nih an dinkanh hna lai lo. Thingkung bantukin ka mi cu an chan a sau lai. An ṭuanmi chungin an hmuhmi theitlai kha tlamtling tein an hman hna lai.”—Isa. 65:20-22.\n19 Kan chan cu “thingkung” bantuk a si lai a ti tikah zeidah a chimduhmi a si? Thingkung nganpi tangah na dir i mah thingkung a umnak hi zei can dah a si cang timi kong na ruah tikah na khuaruah a har tuk ko lo maw? Mah thingkung cu na pi le na pu an chuah hlanpi in a um cangmi a si men lai. Atu bantukin mitling lo na si rih peng ko ahcun mah thingkung cu nangmah nakin sau deuh a nung men lai. Na thih hnupi hmanhah a nge kha sau chinchin in a samh rih ko lai. Asinain a ra laimi Paradis ah kan chan cu a saupi cang lai tiah dawtnak in Jehovah nih bia a kan kamh. (Salm 37:11, 29) Saupi a nungmi thingkung hna hmanh kan caah chikkhat a nung i a thi ṭhanmi hramhkung bantuk an si lai caan a phan cang lai.\n20. Pennak tangah zumhfek tein a ummi hna cu zeitindah a tlingmi ngandamnak an hmuh lai?\n20 A tlingmi ngandamnak. Atu ah mikip nih zawtnak le thihnak kan ton. Kan dihlak in damh khawh lomi zawtnak a simi sualnak kan ngei. Mah kha Khrih tlanhnak man lawng nih a damh khawh. (Rom 3:23; 6:23) Kum Thongkhat Uknak chungah Jesuh le amah he uktu a ṭuanṭimi hna nih minung kha tlanhnak man in ṭhatnak tling hmuh awkah an kan bawmh lai i zumhfekmi hna sualnak kha duhsah duhsah in an thenh lai. Mah tikah Isaiah chimchungmi mah bia hi a tling dih cang lai: “Kan ram i a ummi cu ka zaw tiah an zai ti lai lo i an sualnak vialte cu ngaihthiam an si lai.” (Isa. 33:24) Mitcaw, hnachet le kebei pakhat hmanh an um ti lai lo caan khi na mitthlam ah cuanter hmanh. (Isaiah 35:5, 6 rel.) Pumsalei a si ah, lungthinlei a si ah Jesuh nih a damh khawh lomi zei zawtnak hmanh a um lai lo. Pennak tangah zumhfek tein a ummi hna nih a tlingmi ngandamnak an hmuh lai.\n21. Thihnak cu zeitindah tuah a si lai, mah biakam cu na caah zeicah hnemtu a si?\n21 Zawtnak ruangah a chuakmi, sualnak man a simi thihnak tah zeitin? Mah thihnak cu kan “ral” a si. Mitlinglo a simi dihlak nih mah ral kha atu a si lo hmanhah a hnuah kan sung lai. (1 Kor. 15:26) Asinain thihnak cu Jehovah caah ṭih a nungmi ral a si maw? Isaiah nih a chimchungmi hi ruathmanh: “BAWIPA nih thihnak cu zungzal ca in a hrawh lai. Mi vialte cu an mitthli a hnawh hna lai.” (Isa. 25:8) Mah caan kha na mitthlam ah na cuanter kho maw? Ruakhumh a um ti lai lo i thlaan zong a um ti lai lo, cun ngaihchiat ruangah mitthli tlak zong a um ti lai lo. Jehovah nih mithi ka thawhter hna lai timi a biakam a tlinter lai caah lawmhnak mitthli tu a tla cang lai. (Isaiah 26:19 rel.) A donghnak ah, thihnak ruangah a chuakmi lungfahnak vialte kha Jehovah nih a damter cang lai.\n22. Messiah Pennak nih vawleicung ah Pathian duhnak a tlinter dih tikah zeidah a cang lai?\n22 Kum Thongkhat a dih tikah Pennak nih vawleicung ah Pathian duhnak a tlinter dih cang lai i Khrih nih Pennak kha a Pa a pek ṭhan lai. (1 Kor. 15:25-28) A donghnak ah minung cu mitling an si cang lai i dongh hngal lo khor in Satan thlah a si tikah hmanung bik hneksaknak ton awkah timhcia an si cang lai. Mah hnuah Khrih nih rulhreu ṭhalo a simi Satan le a mi hna kha a hrawh dih cikcek hna lai. (Gen. 3:15; Biat. 20:3, 7-10) Asinain zumhfek tein Jehovah a dawmi hna tu cu a ṭha tukmi ruahchannak an ngei. Mah kong kha Baibal nih aa dawh bikmi biafang in a langhter. Mah cu zumhfekmi hna nih “Pathian fale hna luatnak a sunglawimi” kha an hmuh lai timi biakam a si.—Rom 8:21.\nPennak nih minung le vawlei he aa tlaimi Jehovah biakam vialte kha a tlinter lai\n23, 24. (a) Pathian biakam a tling lai ti kha zeicah kan zumh khawh? (b) Zei tuah awkah dah bia na khiah?\n23 Mah biakam cu ruahchannak, duhnak le saduhthahnak men ah hram aa bunhmi a si lo. Jehovah biakam pawl cu a tling hrimhrim lai. Zeicah? Hi cauk i ṭhen 1nak ah kan i ruahmi Jesuh bia kha ruat ṭhan hmanh. A zultu hna kha Jehovah sinah hitin thlacam awk a cawnpiak hna: “Na Pennak cu rung tlung ko seh, Vancung khua ah na duhnak an tuah bangin Vawleicung ah hin tuah si ve ko seh.” (Matt. 6:9, 10) Pathian Pennak cu mi pakhat i ruahnak chungah a ummi a si lo. A um taktakmi a si i atu ah van ah a uk cang. Pennak nih kum zakhat chungah Jehovah biakam a tlintermi kha Khrihfabu chungah fiang tein kan hmuh khawh. Cucaah Pathian Pennak nih vawleicung ah a nawlngeihnak dihlak a langhter tikah Jehovah biakam vialte a tling lai tiah kan zumh khawh.\n24 Pathian Pennak a ra lai ti kha kan hngalh. Jehovah biakam vialte a tling lai ti kha kan hngalh. Zeicah? Pathian Pennak nih a uk cang caah a si. Cucaah ‘Pennak nih a ka uk kha ka nunning in ka langhter maw?’ tiah pakhat cio nih kan i hal awk a si. Pennak tangah zumhfek tein a ummi si awkah atu in fakpi in i zuam hna u sih, cuticun a ding i a dikmi a uknak in ṭhatnak kan hmu zungzal lai.\nSal sinak in a luatmi Judah mi hna he aa tlaiin Jehovah nih a biakam kha zeitindah a tlinter?\nJehovah timhpiakmi thlaraulei paradis ah zei thluachuah hna dah kan hmuh?\nParadis nunnak he aa tlaiin zei kha dah na duh bik?\nPathian Pennak cu a um taktakmi a si i atu a uk cang ti kha zeinihdah aan zumhter?


US Le Iran Hi Ralpi Chung Ah An Lut Thai Sual Lai Maw?+Victor Khen Sang – Chin World News Evening\nUS vs IRAN: Tulio kan vuleipi thin phang in akan chiatu cu US le Iran hi vulei ralpi chung ah an lut thai sual lai maw timi asi. Naitan zapi nih kan theih cia bang Iran ram Quds ralbawi Qasem Soleimani cu Iraq airport in Iraqi PM he ton ding akal lio ah US nih Drone in an thah hnu khan ramhnih karlak thil umtuning athleng ngai ngai.\nTutan ral meici achuahnak hi US Congress nih Donald Trump taza an vun cuainak in apeh mi thil cang asi caah “Political Distraction” timi mipi kha ramhruaitu pawl nih kan mit ai futnak hmun in hmun dang ah an vun kan pialpi duak zong khi asi kho ngaimi asi. Cucaah hi ti US nih Iran thin ava phawh mi nih hin ralpi achuah ter lai lo tiah ka zumh. Asinain Iran ralkap an orh lei kut atan tluk hna asi caah hlan nak in alet in afak deuh mi ralkap le ralkap i khawn den nak cu achuak lai.\nIran nih Iraq ram ah aum mi US ralkap umnak pawl miakpi nganngan in ava kah hna mi hi minung khen khawh tuk ding asi nain khen lo ding deuh in Iran nih US thahnak an ton lio i athin hun nak avun langhter hmasa mi pawl asi. Hi ral hi Ground War timi zapi in ciammam tein ral ituk mi ralpi tiang ahcun achuak lai lo nain Terrorist Attacks – Ralhrang cawlcanghnak angan ter deuh ngai ngai lai. Sipuazi tu cu caan sau nawn avun hnorsuan khawh mi asi. Hi ral meici nih akalpi ding mi cu tu kum November US cozah thimnak “2020 US Presidential Election” tiang khi thin phang in akan tuah te lai. Ahodah president achuak timi nih ral umtuning athlen ngai fawn te lai.\nCaan karlak ah Middle East timi Arab ram tam deuh chung i aum mi US ralkap hmun khuarnak le adang Africa ram chung “Abik in Muslim um deuhnak ram” US minung khika ram um mi pawl caah țihnung asi lai. Iran cu Arab ram ahcun hriamnam țhabik ngei asi pin ah Muslim ram pawl ah Iran ram tiang US nih avun den rih ding cu China le Russia nih an duh lai lo, aruang cu Arab ram in China le Russia nih an hmuh pengmi sipuazi kha arawk tuk lai i an ramchung sipuazi ava hnorsuan ve ding kha afiang ngai ngai.\nKan hnu i Arab Spring timi buainak nih Lybia, Jordan, Egypt te pawl an ram uktu ava tluk thluahmah hna ah khan “Arab Spring or Regime Change” Syria avun phanh bak ah Russia nih avun khampi ve cang ko hna khah. Aruang cu Arab World vialte US duhning hoih deuh in hruaimi ram ah an um dih ding kha Russia le China caah cun sunghnak ngan taktak asi ding asi. Cucaah tutan Iran hi 2003 lio i Iraq an tuk phun khan cun tuk awk ațha bak lomi asi. Middle East politics ah khin US ava thlaak nak caan hi asau tuk cang mi thil asi. Atu i Iran hruaitu luzik Ayatollah Ali Khomeini hmanh khi US bomhnak kut deuh in atu dirhmun ah khin akai mi arak si ti in ruah mi asi.\nMullahs timi pawl Arab ram i an lal tuk mi zong khi US domh tlaih chom deuh an si hna. Al Qaeda, Taliban, ISIS, Turkey ram i Kurds timi le Palestine ram dirkamh min thlir deuh in dirhmi, hlanlio PLO, Hisbullah ralhrang pawl an dirhmun zoh dih ahcun Iran hi US nih tuk awk ațha hrimhrim rih lo, US zong nih ralpi in luh hnawh ding hi atimh lai ka zum lo. Iran cozah hi tluk ter zong ah atulio Iran cozah thleng khotu ding ngai ngai mipi nih duh mi opposition party “abik in Western duhning in hruaitu” an ngeih lomi hi US caah ralpi in thawh hnawh awk ațhat lonak pakhat cu asi.\nCun tutan US hi ral lian in Iran ah aluh ahcun Trump hi Congress nih impeachment an tuah mi pahnihnak “Obstruction of Justice” kha double atuah asi khawhnak cu – War Power Act timi cu Congress kut ah ah aum i ram hruaitu Executive Power nih amah nawl in ral lian ah alut kho lo. Self Defence ti bantuk le Rescue operation bantuk ahcun phundang asi. War timi rallian taktak i luh ding cu Congress hnatlak pi ahaumi asi caah cu ral pi thawh ding ahcun US ram hi 9/11 bantuk khan maw ralhrang nih an vun chim ruang ah, asi lo ah US ven mi ram khat khat kha ral nih achim hna timi bantuk lawng ah ralpi achuak kho ding khi asi hnga. Iran nih hin Qasem Soleimani thah lehrulhnak ah US ramchung tiang hi cu avun kap lai lo tiah ka ruah ko.\nAsinain caan hi Pathian kut ah aum caah vulei thil cang vialte hi minung nih theih chung khawh asi lo caah nitin kan pawng ah hin; kan eimi rawl ah sivai chiatu le apuak kho mi bom- tlaih ralhrang minung an um chin lengmang khawh mi asi cang caah ralring tein nun ahau ko. Atulio Australia ram meikang nih akangh mi ram hi Belgium ram nak in akau deuh cang i saram hi 500 millions tluk deng akangh chih hna e ti asi. Lungthin tak tein kan vulei pi himnak caah thlacam caan asi. Upatnak he, Credit: Victor Khen Sang


SALAI DOKHAR NIH FIANGPUP IN A CHIM KO CANG HIH – The Chinlung Post\nEihmuarnak dohtu caah Independent Palai hi mipi nih hmang u sih.Eihmuarnak ti hi khrifa cawnpiaknak he aa kalh lawng si loin mi kip nih huatmi a si. A ruang cu eihmuarnak cu ram ṭhanchonak donkhantu le ram a sifah tertu rungrul nganbik a si. Asinain, nihin kan kawlram ah cozah rianṭuantu kan si ah, mipi kan si ah, thimnak in a kaimi mipi aiawh tu Palai kan si ah, chawlehthalnak a tuahtu kan si ah eihmuarnak hi kan duh lo tuk nain kanmah lila nih kan tuah, a si lo ah a tuahtu kha tha kan pek tawn hna.\nA cheu nih kan tuahmi thil pawl hi eihmuarnak a si kanthei lo, a cheu nih cun theih ko buin kan tuah i a cheu nih cu zulhphung nih a kan onh ruang ah kantuah theu. Cun mi cheu nih cun eihmuarnak hi Cozah rianṭuantu pawl lawng nih tuahthiam mi ah kanruah. Asinain eihmuarnak cu Political Party ah si seh, Campany hna ah siseh, INGOs, NGOs tbk tiang ah a um ve mi a si. Cu caah hi ka hin ka theihkhawh thawk in eihmuarnak kong aa fiang rih lomi nih kan i fianding in ka vun langhter lai.\nEihmuarnak sullam.Myanmar ram eihmuarnak dohnak upadi chapter (1), article (3) A (1) (2) ah eihmuarnak sullam a tialmi zoh tikah si seh, eihmuarnak he pehtlaimi caper tampi zoh tikah si seh, mipi theihfawinak ding in a tawinak in eihmuarnak sullam kan chim ah cun phungning loin rian ṭuanmi le mikip caah tlukrualnak a pek lomi zulhphung hna hi a si.\nPhungning Loin Tuahmi Hna Cu Zeidah an si?Cozah, Party, Bu, INGOs, NGOs tbk pawl nih an ngeihmi zulhphung zulh loin thil tuahmi poh cu eihmuar a si. Bianaah, Cozah rianṭuantu or vuanci nih phungning loin phaisaa hman, mipi or campany tbk sin in phaisaa lakmi zong eihmuar a si i mah chungkhat, mah hawikom, mah khuami, mah peng, mah theihngalmi sin ah phaisaa lak loin rian pek, rian kaiter, ṭanghhlei (Usape) tbk zong hi eihmuar phunkhat a si. Cun anaa (power) phungning loin hman zong hi eihmuar phunkhat a si. Cu caah phaisa lak, phaisa pek lawng hi eihmuarnak in kanruah ah cun a palh ti khawh a si.\nMizapi caah tlukrualnak a um lo mi zulhphung pawl cu zeidah an si?Myanmar ram ah Cozah rian (or) mi zapi he pehtlaimi rian ah, khrifa a si ah cun riansang tlai ngah lo, vuanci fa or cozah rianṭuantu pawl i an fale lawng nih sawk ngahmi rian tbk pawl zong hi eihmuar phunkhat a si. Hibantuk hi Myanmar ram ah cun ṭialmi policy ah a rak um lo nain ṭial loin cung le nawlpeknak in thledannak a rak um theu mi a si.\nA tu tiang zong hi department cheukhat ah cun a um peng rih ko. Hibantuk hi zulhphung kan zulh ti ko hna hmansehlaw thleidannak a ngeimi zulhphung a si caah eihmuarnak phunkhat a si ve ti khawh asi.Eihmuarnak hi Mipi nih Independent Palai hman lawng ah dohkhawh a si.2010 thimnak hnu ah Cozah a sermi USDP chan lio ah Eihmuarnak tampi a um. Asinain thimnak ah teinak a hmu ve mi Chin Party Palai pawl nih zeiruangah an rak doh lo?\nA ruang cu thimnak ah teinak a hmumi Chin Party nih Vuanci ṭhutdan an rak cohlan caah zeihmanh chim loin an um a hau cang. Cun 2015 lio ah ZCD nih eihmuarnak dohkhawh ding in ṭhutdan tampi an ngah ve ko nain zeiruang ah eihmuarnak an doh lo tiah cun vuanci ṭhutdan pakhat an cohlan caah a si. Vuanci ṭhutdan cohlan hnu ah cun party ngan pawl nih an tuahmi thil poh a tha zong thalo zong ah cohlan peng a hau cang.\nCu caah Party politics cu Cozah ser, vuanci ṭuan hi a biapi ngai ah an chiah tikah vuanci ṭhutdan an cohlan hnu ah cun eihmuarnak aa do thiam ti lo ti hi 2010 le 2015 kan ram umtuning zoh tikah kan i fiang kho mi a si ko. Kan ram ah eihmuarnak dohkhawhnak ding ah cun zei ṭhutdan hmanh cohlan loin mipi hmai lawng zoh in doh lawng ah a ngahmi a si.\nCucaah mipi nih kan thimfung hman thiam in 2020 Cozah sertu nih eihmuarnak an tuah tikah dohtu ding in Independent MP palai hi hman khawh kan i zuam a herh. Cu lawng ah eihmuarnak a tuahtu vuanci siseh, cozah rianṭuantu siseh, MP palai siseh a ho Party CEC hmaihmanh zoh hau lo, a ho cunglei biahmanh ngai hau loin mipi hmai lawng zoh in zalong tein a doh khotu cu Independent Palai lawng a si caah Independent Palai hi mipi nih eihmuarnak dohnak ah kan hman a herh.\nKan ram ah mah khua, mah peng, mah chungkhar le mah party ca lawng in rian a ṭuanmi a um ti lo ding ah siseh, phungning loin rianṭuantu an um ti lo ding in siseh, mizapi caah tlukrualnak a um lo mi zulhphung hna thlenduh ah siseh, tanghhlei mi ngeih lo a dik ning tein mipi hmai lawng zoh in rianṭuantu ding le mipi nih duhnak kip ah fial khawh a si mi MP palai (Independent Palai) cu kan ngeih hrim a herh. Cu caah keimah Salai Dokhar nih thimnak ah teinak har hman seh, teinak hmu ah cun ram le miphun caah rianṭha tampi aa ṭuan khawhnak lam a si mi Independent cu raltha tein ka thimnak a si. Mipi nih eihmuarnak dohtu ah Independent Palai hi hmang usih. Credit:Salai Dokhar


Breaking News President Trump A Cian Vote Rel Ti Hlah Uh Tiah Nawl A Chuah – Onlinenungak\nBreaking News President Trump A Cian Vote Rel Ti Hlah Uh Tiah Nawl A Chuah\nUS rampi ithimnak ah vote a rel cuahmah mi cu President Trump nih mah tin nawl a chuah cang.mi zei hmanh nih vote rel ti hlah uh “stp the count” tiah nawl a pek cang hna tiah theih a si. Nevada, Wisconsin, Michigan, Pennsylvania, & Georgia ah Trump administration pawl hna nih vote an rel cuahmah mi vialte cu rel ti lo in makter dingah an tawlrel cuahmah tiah theih a si.\nAruang, Democratic Candidate Pu Joe Biden nih hin six electoral votes lawng hmuh aa duh cang.US rampi President nak caah Biden nih six electoral votes a hmuh a si ah cun a tling dingmi drihmun a phan cang.Trump campaign ai-awh in Former Director of National Intelligence Ric Grenell nih cun a rauh hlan ah Nevada ah press conference a tuah lai i cu rual cun ‘Lawsuit’ biaceih zung kal nak ding statement a tuah cawlh lai tiah an chim.\nFormer Director of National Intelligence Ric Grenell nih Nevada lawsuit a tuah dingmi hi Trump campaign nih Michigan, Pennsylvania,& Georgia ah lawsuit an tuah ding he aa khat lai.The Associated Press nih Biden 264 electoral votes , Arizona telh in Biden cu tei nak an hmuhter cang.asinain Trump nih hi thil kongah vote ningcang lo in an tuah caah a si tiah an zumh caah vote ningcang tein an thlak a si ah cun tei nak cu kan mah ta a si ko lai tiah an i ruah chih ve.\nNevada ah hin Biden nih 8,000 votes a hmuh cuahmah caah vote an rel khawh a si ah cun tuzan ah result hi phuan khawh a si te lai tiah an ruah.Georgia & Pennsylvania zongah additional vote an rel cang lai tiah zumh a si. hi ruangah PRO TRUMP hna nih Nevada, Arizona, & Detroit ah vote an rel cuahmah mi cu rel ti lo dingin nawlpatnak an tuah.Wisconsin ah vote 1% te lawng rel ding a tang cang.vote rel cia mi hna”Arizona – 50.49% Biden, 48.14% Trump,Georgia -49.57% Trump,49.2% Biden,North Carolina-50.09% Trump, 48.69% Biden Pennsylvania,Trump 50.72%, Biden 48.13%” hna an si cang.


Tih A Nung Tukmi Online Mifir Rak I Ralring Cio Hna Usih: Salai Holy Tawk Tling Thang – THE CHINLAND POST\nTih A Nung Tukmi Online Mifir Rak I Ralring Cio Hna Usih: Salai Holy Tawk Tling Thang\nVawleicung IT fimthiamnak khupthal aa letmi le Social media tilet nih Chin zatlang nun fakpi in a hun kan den. Caan rau lo te ah cu social media thlipi le tilet nih thah cawk lo in ngata fuan bang Lai Media (website) tam taktak an hung karh colh. Vitamin aa telmi tirawl petu media an um bantuk in zawtnak siivai a kan petu Lai media zong an um ve. Atu hi online (social media) ah nifatin te mifir an vaak cuahmah. A thlite lawng si lo in hramhram in thil fir an hman caah Chin mizapi nih ralrinnak ngeih kan herh tuk cang. Na thil zeital an in firpiakmi a um ve cang maw?\nFir Le Tlei\nHmundang le ramdang cu va um rih ko seh. Atu lio Hakah le Thantlang ah firtlei a tamtuk ning hi cu a mak. Zaukphung hruainak NLD cozah chan a hung kan si ti ko bu le campaign le crusade tuah a lar chin lengmang bantuk in fir le tlei zong hi an khupthal an i let ve i an karh chinchin ve. Kum hmasa hrawng ah khan Hakha le Thantlang ah dawrkhan bauh a lar tuk. Dawrthil, tangka, phone, hnipuan tibantuk atu liklek ti awk in an firpiak hna. Mi arkawm an bauh i ar an firpiak hna. Motor cycle tamtuk an fir ruang ah a tlau cang. Mi thangai onmi tih thing tiang zuh in an firpiak hna, khualeng nuamhsaih meiphu tuat awk ah tiin. Keimah catialtu ka cycle telh in cycle hi kum 5 chung ah a tlawm bik 200 paoh cu a tlau cang lai.\nThawngpang kan theihning ah mifir pakhat nih Hakha ah mi cycle a firpiak i cu a firmi cycle lila cu a ngeitu si lo in midang mifir nih an rak firpiak chin ve tibantuk hna kan theih. Minung belte cu kan i fir ko nain kan tlau len lo i aa ning deuh. Kan sining le kan dirhmun cuanh tikah ningzak taktak le ngaihchia taktak khi kan si. Hlan ahcun thil fir le tlau ahhin Kawl pawl an rak si deuh theu. Asinain atu cu Kawl nakin kanmah Laimi fir le tlei in a vaakmi kan tamdeuh cang. Cu lio ah kapkhat lei in online mifir an hun i chap rih hoi i a poi ko. Online mifir cu hramhram in mi thil fir le laak an hmang chinchap fawn.\nNihin kan chan cu IT fimthiamnak le social media chan a si caah facebook hi ngakchia he tar he zapi nih hman cio dih a si cang. Chin zatlang ah facebook a hngal lomi kan um ti rua lo. Cu lio ahcun facebook nih tangka hmuh khawhnak ads (Instant Artical) a hun kan pek ciammam i a mikip nih media rian kan tuan cio dih. Website kan i ser cio hna. Facebook ads kan tuah cio hna. 2018 March thla tiang ahhin Hakha le Thantlang (Lai) media lawng hi ramchung ramleng ah 50 renglo kan si cang. Biaknak le zatlang thanchonak bu (religion le community) pin ah blog pawl telhchih in cun Lai media le website (blog) zapi hi 200 renglo kan si cang. Hiti a tuahmi chung in Lai Malaysia le India (Delhi) ah an tam bik.\nLai media nih ramchung ramleng Chin mizapi pehtlaihnak a thatter i Lai caholh hmunhma zong tampi a kauhter. Lai caholh te in ramchung ramleng thawngpang tampi kan rel kho. Lai media nih fawite in thawngpang phun zakip a kan theihter, a kan hngalhter. Hihi lunglawmh awk ngaingai a si. Amah belte, zei thil paoh hi hmanzia thiam lo ahcun a tha tukmi sii zong hi mi a that khotu siivai an si kho than ve. Social media hi hmanzia thiam lo ahcun Chin zatlang nun hrawktu le a kan thattu siivai a si kho fawn ti hi kan philh lo ding a biapi tuk.\nTu lio online in media rian a tuanmi Lai media tamdeuh cu Lai caholh, nunphung le zatlang nun thlennak le thanchonak ding aa hmuitinhmi nakin tangka hmuh/kawlnak caah rian a tuanmi an tam deuh. Phundang in chim ahcun tangka hmuhnak ding sipuazi caah website aa sermi le media rian a tuanmi deuh lawngte an si. Lai media hna nih Online (social media) ah firtleinak um lo, media upadi, phungphai le nunzia zulh bu te in riantuan hna sehlaw lawmh a um tuk hnga. Sihmanhsehlaw, Online (social media) ah firtlei in a vaakmi Lai media an tam tuk cang caah lung a fak i ngaih a chia khun. Nangtah, Lai media sin in nangmah hngalh lo le chimta lo in na cabia, na hmanthlak tibantuk firpiak na tong bal ve cang maw? Nangmah cabia le nangmah thlakmi hmanthlak te a si komi kha cherhchan le credit pe lo in anmah thlakmi le tialmi bantuk in an in taar (fir) piak ve bal cang maw?\nFacebook ads in tangka hmuh khawh a si caah aho cio paoh nih website an i tuah i media rian an tuan cio dih. Media upadi, phungphai le nunzia kan zul maw, kan buar sual maw timi an tuak ti lo. Zeitindah kan catialmi an kan relpiak lai i tangka kan hmuh lai timi lawng an ruat. Kan catialmi nih Chin zatlang nun, biaknak le pumpak a hnorsuang maw timi an tuakchih ti lo. Tangka hmuh an duh tuknak ah mi hmanthlak le cabia fir zong an tih ti lo. Midang soisel, biaknak, zatlang le pumpak hnorsuan tibantuk zong an tih ti lo. Cu bantuk soisel le thangchiatnak kong cu tial an duh khun. Cu lawng nih a zat ti hna lo i zatlang nun, biaknak le nuncan ziaza a hrawk khomi nupa sualnak kong, sex kong tibantuk zer kong le horduhcuainak lawngte an hun tial chap rih hoi.\nHi bantuk cabia nih Chin mizapi thatnak maw a pek maw, thatlonak dah timi hi careltu pumpak cio kan lungfim a cu tuk cang. Media phungphai a zulmi nih thil a cangmi thawngpang paoh an tial bal lo, biaknak, miphun le pumpak a hnorsuang maw timi an zoh i an chekta hmasa lengmang. Asinian nihin Lai media tamdeuh cu tangka hmuhnak a si paoh cun tiah zei bantuk cabia hmanh an hrial ti lo. Cu ruangah Chin mizapi careltu nih cu bantuk media le cabia pawl cu kan i ralrin taktak a herh cang.\nBible nih tangka duh tuk hi sual a si timi kha a pelte zong an tuak kho ti lo. Thawngpang an tial tikah mah nih hlatchap ti lo in mi facebook status hna laak men in zapi sin ah an thanh. Kan thawngpang hi hram pakhat in maw kan tial, hram pahnih in dah timi zong an tuakchih lo pin ah news dok, opinion dok in anmah ruahnak hna an telhchih hoi rih. Thawngpang tlangtar ah mah ruahnak hna an telh hoi, “Rak zoh ve hmanh a mak taktak… hei tibantuk in”… Cu ti an tial tikah careltu mizapi cheukhat nih catial a thiam bak si tiah kan hei uar chap bei rih hna. Catial aa hrawtka mi nih tlangtar ah mah ruahnak (opinion) telh khawh pei a si hi ti a ruatmi zong an um phah dih cang. Mah cabia hi thawngpang (news) maw asi, hmuhning cabia (opinion/features news) dah a si timi hliah awk tha lo tiang in thawngpang a tialtu le a thlahtu an tamtuk cang.\nLai media kan karhmi hi a tha tuk. Asinain zatlang nun thlennak, ram thlennak tibantuk aa hmuitinhmi si lo in tangka hmuhnak lawng aa tinhmi Lai media le media phungphai a zul lomi Lai media paoh Chin mizapi nih rak ralring cio cang hna uh. An i tinhmi hrimhrim mizapi thatnak si lo in tangka a si caah tih an nung tuk cang. Careltu mizapi nih thawngpang kip paoh rak zumh ti hlah uh. A diklomi thawngpang (information) kan i zumh sual le kan i laak sual ruang ah kan zatlang, kan biaknak le kan miphun tiang a hnorsuan khawh ti hi kan philh lo ding a biapi tuk cang. Media upadi, phungphai le nunzia ningte in thawngpang a tialtu zumhtlak le bochan tlakmi media kan si le si lo kha careltu mizapi zong nih sumtah nan thiam ding a biapi tuk ve cang.\nTangka duh tuk hi sual a si, tangka mit lawng a aumi cu an khuaruahmi adik bal lo. Media riantuannak lawng ah si lo in Chin zatlang nun, biaknak ah siseh, ramkhel riantuannak le chawlehthalnak zong ah tangka mit a au tukmi le tangka nih a hruaimi hna cu mizapi caah tih an nung dih. An tuahtuanmi le an tialmi cabia ah dawtnak, zawnruahnak aa tel ti lo. Zeiruang ah Thei pangchia kung nih pangtha a tlai bal lo. Careltu mizapi kan fimkhur a herh tuk cang. Kan Chin zatlang nun, biaknak le miphun ningcangte in a thancho khawhnak ding ah ningcanglo in media rian a tuanmi le tangka a duh tukmi media paoh hi rak i ralring cio cang hna usih. Ralrin zia kan thiam lo ding sual a si ahcun a hrial bak in hrial ko hna usih. A mitcawmi le a thurhnommi media nih chengpalang i an kan tlakpi hlan ah kan mit fiang deuh in au cang hna usih law fimkhur bu te he ralrinnak rak ngei cio cang hna usih.\n(Catialtu Salai Holy Tawk Tling Thang hi Fidi Foundation (The Chinland Post) ah Media Dept. Director le The Chinland Post nih ca kan chuahmi News Paper ah Chief Editor zong a si.)\nPrevious Lairawn Baptist Association Ramchung Kumthum Ca In Hruaitu Thar Thimnak An Ngei\nNext Chinram Ah Tlang Sang Bik Khonumtung Tupi Hual Ah Zeidah A Chuak?


Election kongah Buaibainak Achuak Sual Lai Tiin US Mipi Cu Thinphannak In An Khat Ko Cang – Onlinenungak\nElection kongah Buaibainak Achuak Sual Lai Tiin US Mipi Cu Thinphannak In An Khat Ko Cang\nNov. election i Trump le Biden kongah biachahnak tuah a har pingpang sual ah cun, ram pumpi ah duhlonak langhternak a chuak phah lai i, mipi lak buaibainak (civil unrest), asiloah miphun buaibainak tiangin a chuak kho mi a si. A tu bantuk in thil a cang kho mi a si, tiin lungretheihnak a chuahnak a ruang cu, Thursday i Michigan thil a cangmi thawngpang an theih hnu in ai thok. Thursday thilcangmi ah khan, state governor fir (kidnap) tuah an duh ruangah le state capitol innpi doh an duh ruangah a dang minung 13 an tlaih hna, ti a si.\nCivil rights siseh, pumpaak ngeihmi thil le ri siseh, cun minung nunnak tiangin runven hau dirhmun hna kan duh na lo tein an kan phaakter taktak sual lai, ti kan phang ngai ko cang, tiah financial adviser a si mi David Powell bantukin a lungre a theimi American mipi an tam ngai cang. Zeibantuk phu hmanh ah ai telmi cu ka si lo. Cun a tel zong ka duhmi a si pek lo. Phunghman in news a reltu ceu ka si ko nain, ka lungre cu a thei ngai ko cang, tiin North Carolina, Raleigh khuasa Powell, ku 64, nih a chim. US conservatives pawl nih left-wing anti-fascistactivists, tiin an chim lengmang mi antifa misual (antifa thugs) pawl ko hi ka lungretheih mi an si. A herh a si ah cun, kan community runven dingah timhcia ka si ve ko cang, tiin Powell nih a chim.\nAK-47 pakhat kai cawk. Zenkuan man ai deng le kai cawk khawh peng ko rih, tiin Ewing tiin ai timi Denver ah a ummi sihni pakha tnih a chim. A cheukhat communities le groups pawl cu buainak a tlun tik i daihter rian lawng an i hmaithlak. Asinain, cu hna lak zongah cun meithal ai kenmi an tor i, a herh ah cun kut zong san ai timmi an tam ngai, ti a si. Oregon, Portland ah cun, buaibainak daihter dingin party khat le khat karlak zalongtein i chonhbiak khawhnak lam onh dingin left-wing activist Dre Miller nih right-wing Proud Boys pawl a sawm hna. Thilsining tawlrel awk that ti lo dirhmun a phaak sual pingpang ah, khat le khat karlak kahdaihnak umter khawh kan si zuam ah hau. Minak ka si bangin, a tu tiang ko rih ah cun hnungtolh kho ka si ti lo. Ka biar kai kaih cang, timhcia tein ka um cang, tiin minak rights groups J.U.I.C.E a tawlreltu Miller, kum 37, nih a chim. “The Proud Boys” timi biafang Trump nih a hman hnu in a tu bantukin a chim hi a si.\nUS nih a ton cuahmah lio mi terrorist thihphaihnak (terrist threat) hi mah ko tho tein khuachung runvennak tuah ai timmi pawl le thatlonak chuahpi zei a poi ti lem lo mi ramchung milor (extremist) phu hmtete hna sinin a ra te ding khi a si, tiah Oct. 6 ah Department of Homeland Security nih thawngthanhnak a tuah. New American think thank i Lee Drutman telhchih in, political scientists tampi nih Oct. i poll an tuahmi zoh tikah, politics he ai pehtlaimi mah le tinhnak cio tinco khawhnak dingah cun (political goals) buaibainak (violance) i hman zong poi a ti lo mi hi an karh chinchin cang i, American mipi vialte lakah cheuthum cheukhat hrawng an si cang. December 2019 lio nakin tamtuk an karh cang, tinak a si.\nA tu bantuk buaibainak a chuahnak a hrampi sidawh cem a si mi cu kan election hi a si ko. Buainak lian pipi cu a chuak lo nain, a liamcia kum tampi chungah a chuak ti lo mi buaibainak hmetete cu a chuak ngaingai ko cang, tiah Drutman nih a chim. Facebook hmang zongin Runvennak an Tuah Runvennak tuah dingin khua khangtu phu pawl cu Facebook groups siseh, a dang online platforms an i ser i an cawlcang. Thawngpang diklo i hman riangmang in raalkhat lei (political opponent) a tangmi politic minung pawl nih an taarmi buaibainak kong le thilri hrawhmi hei ai pehtlaimi video pawl cu an i phawzaam (share) hna.\nAugust lio i buaibainak a dirpitu hriamtlai phu pawl kham (ban) dingin Facebook Inc FB.O nih phung a ser chap i, a hmai thla chung lila ah Pages le Groups 6,500 a hrawhpiak hna. Asinain, hriamnaam lei le raltuk phunphai ai timtuk lem lo mi online phu hi a zaza in an um ko rih, ti a si. A tu bantuk i kan ram i social change a um lio ah hin, i hmaithlak dingmi rian kan i ngeih ve ko, tiin ai titu hriamtlai phu le pumpaak in hriamnaam ai ken i runvennak tuah ai timtu an tam ngai cang i, an tha zong a tho chinchin cang, tiah Harvard ah thawngpangdeuh pawl bihzohnak kong i mithiamsang Joan Donovan nih a chim.\nColorado Springs ah cun business a ngeitu Michelle Morin nih amah le mah i runvennak training a kai i, khat le khat kan inn le kan lo kani runvenpiak hna lai, cun nanmah pawl hi kan community ah kan in cohlang (welcome) hna lo, timi thawngpang hi left-wing misual (thugs) pawl kan theihter hrimhrim hna lai, tiin a conservative innpa pawl cu heh tiah a kutrit cang hna, ti si. Mah le mah i runvennak a lam tampi a um ko, hmeithal nak in hmual a ngei deuhmi lam tampi a um ko rih, tiin registered Republican a si i meithal ai ngeihmi Morin, kum 51, nih a chim. Tu kum kan election a phichuak hi Nov. 3 ah ai fiang te lo kho men, cu ti a si lai cu khuaruahhar awk a si lem lo, tiin Florida, Orlando ah mipi pawl cu Stephanie Porta ni mipi pawl bia a ronh hna. Zeiti maw hna i mi nih an in dironh sual tikah nan tawlrel khawh hna nak lai, tiin Stephanie nih cun poll a latu le vote petu kilvennak a tuahtu phu pawl a cawnpiak hna. Buaibainak daihter ning kongkau he pehtlaiin mipi training kan pek lio pi a si, tiah “anti-fascist” ka si, tiin mah le mah ai titu, Organize Florida phu an director Porta, kum 41, nih a chim. REUTERS. Chelsea Bawi


Kan Laitlang Hakha Khua Chungah Mah Bantuk hin Ralhrang an cawlcang cang ee! – Kawltu Team\nCelh awk hrim a tha lo mu zeitluk indah ralkap an sual le kan lai laitlang ah an zaa a lawn. Hakha ah palek motor he aa pah sual mi motor an hrawhpiak i a mawngtu an velh leng ah tangka an chuh.\nHakhathar lam Aung Aung petrol dawr pawng ah Ko Nyi Nyi Tun motor le palek motor cu April 13 zaan suimilaam 9:00 hrawng ah an i pah sual i Ko Nyi Nyi Tun cu ralkap le palek nih an tlaih i an velh, a motor an denpiak dih leng ah tangka sing 13 an chuh tiah kan theih.\nHi kong he pehtlai in Ko Nyi Nyi Tun nih, “Khuachung in Hakhathar lei ah ka tin i Palek Motor a hme mi he kan i pah sual. Ka nawl chih ko hna nain an ka thuat chih. Ka motor chung in an ka chuah i an ka velhchih. Ka motor thlalang zong an ka khuai piak dih. Sakhaan ah an ka kalpi i Palek pakhat nih ka kut an ka hren cang buin a ke in ka hmai ah voi tampi a ka lamh. Zaan khat sakhaan ah ka riah hnu in an ka chuah than. Ka motor chung ah tangka sing 13 ka chiah mi zong an laak i zinglei ah sing khat le cheu lawng an ka pek than. Mah zat lawng hi tangka a um an ka ti,” tiah a chim.\nKo Nyi Nyi Tun cu Hakhathar ah khua a sa mi a si i steel lei rian a tuan mi a si. Khuachung in inn a tin lei ah atu bantuk in palek motor a hme mi he an i pahnak a si tiah kan theih. Palek Sakhan ah zaan khat an hren hnu a thaizing ah an chuah than nain tangka sing khat le a cheu lawng an pek than. Palek motor a rawk mi zong cawiliamter an timh tiah kan theih.\n← KIA Nih Kawl Ralhraang Hna Cu An I Thaa Lo Ti Tluk Bak Si Ko. (Uar An Um Kho Tak Tak)!\nHakha ah Ralkap nih an Rak Tlaihmi Pa a Luat Hnu ah a Nunnak a Liam. →


A Caan Lio Si Caah Tar Thluahmah Ko Usih – The Cherry Par\nA Caan Lio Si Caah Tar Thluahmah Ko Usih\nA caan lio si caah tar thluahmah ko usih.\nRepublican party duhlonak an lanhter mi le Democratic party duhlonak an lanhtermi vun tahchun zohchun tuah usi . Zeidah an lawh na ti, kantanhmi hi zeibantuk lungput le zei ziaza dah an ngeih ti cu ka chim ti lailo, kanmah te in vun itahchunh tuah usih. Ilak tuah usih cu chungah kan um ve, a chungah na umve i keizong ka um ve. A chungah kan vakve , Cu nih fiangte in a kan chimh ko lai. Kanmui hrimhrim in dakaw anmah kan lawhve hna cu, D maw na lawh R dah, iphehhlah usih.\nRelchap ding thawngpang dang; Trump Cu Fak taktak An rak tuahnak le Thawngpangthar Pakhat. Thawngpang thar pakhat cu Jackie Lacy Lacounty nih California ah lih in an tuahmi vote dingmi ithimnakah, tuahtermi 8000 a um tiah hmuh a si than. Phungninglo minung kha vote thlakternak ca an tuahter hna ti a si. Atu hi zohfeltu nih a zoh lio a si. Adikmi a si ah cun Trump ta asi te lai. Court justice ah chuahpi cang lai. An zohfel lio a si, Nathin lung daite rak chiah law , Trump hnuah thlacam rak bawmve, Millions nih a caah thla an campiak.\nBiaceihtu cu kancung athumi kan Pathian asi te lai. Kha ka bia ka vun peh lai; Trump cu USA president a tlinle cangka in a sual an kawl. Russia nih an bawmh an rak ti. Mi fanau a dir cingcing a mah long. A fa le nih biatak te in an dirpi. Nupi cu holhlo mi diaite a si. Nain a thinlung a tuar har tuk ve ko lai. Trump cu riantuan a fellomi an rian in a dinhter thluahmah hna cucu USA thawngthan seh, lianngan thanseh, USA dirkamh taktak cu a si. Ahohmanh a hual hna lo, biachim zong ai sumve lo. Ram saw hna seh I biatak hna seh a ti.\nAn hmuhmi vote rello mi cu Trump ta deuh longte an si. 2020 itimnak cu a Linsa taktak a hopoah thawngpang theih lai I ngeih cio a si ko. Kan dirpimi hi kan ke bunhnak zumhnak hramhe ai pehmi a si. Credit: Joseph Thawng Z Ting\n← Cybersecurity and Infrastructure Security Agency director Chris Krebs cu Trump nih a rian in a phuah.\nRaltha Tein Sehtan Dohti Ve Hna Usih →